Tema: Google iz Play prodavnice uklonio šest aplikacija zaraženih trojancem Valeriy\n01.07.2016, 00:13 #1\nIako se Googleova prodavnica aplikacija Play i dalje smatra najsigurnijom prodavnicom aplikacija za Android, s vremena na vreme kriminalci kvare njenu reputaciju bezbedne oaze u ekosistemu Androida kada njihove maliciozne aplikacije nađu svoje mesto u ponudi prodavnice.\nGoogle je iz Play prodavnice uklonio šest Android aplikacija koje su prema tvrdnjama ruskog proizvođača antivirusa kompanije Doctor Web zaražene trojancem Android.Valeriy. Android.Valeriy.1.origin je trojanac implementiran kao maliciozni plug-in ugrađen u benigne aplikacije.\nSporne aplikacije su uglavnom igre i uslužni alati: Battery Booster, Power Booster, Blue Color Puzzle, Blue And White, Battery Checker i Hard Jump - Reborn 3D.\nPre nego što su uklonjene, ove aplikacije je preuzelo više od 15500 korisnika Androida. Međutim, stručnjaci Doctor Weba uspeli su da pristupe komandno-kontrolnom serveru (C&C server) trojanca i otkrili da je ustvari više od 55000 korisnika zaraženo trojancem Valeriy.\nTrojanac stupa u akciju posle instalacije i pokretanja neke od pomenutih aplikacija. On kontaktira svoj C&C server od koga dobija spisak URL-ova koje zatim otvara u browseru uređaja.\nOvo je ponašanje tipično za adware i dovoljno je da aplikacije budu uklonjene iz Play prodavnice. Nažalost, trojanac se ne zaustavlja na ovome.\nOn pretplaćuje korisnika na premijum brojeve različitih partnerskih programa od kojih kriminalci koji stoje iza ovog malvera zarađuju. To se dešava prilično često, tako da ako malver opstane nekoliko dana na telefonu, korisnika bi na kraju meseca moglo da sačeka neprijatno iznenađenje u vidu velikog telefonskog računa.\nO tome žrtva ne zna ništa, jer trojanac presreće SMS poruke za potvrđivanje pretplate na servis i tako sakriva od korisnika inficiranog uređaja šta se dešava.\nOsim toga, trojanac može da otvara URL-ove i klikće na oglase ili na linkove za preuzimanje drugih aplikacija, uključujući i maliciozne aplikacije.


Spasavanje nauke - Milica Jovanović - Peščanik\nUoči protesta sindikata naučno-istraživačke delatnosti Srbije koji je danas održan u Beogradu, naučnicima su isplaćene majske zarade dok su junske i dalje neizvesne, rekla je medijima predsednica sindikata i dodala da je sindikat dobio obećanje da će deo materijalnih troškova od 25 evra po naučniku biti isplaćen uskoro a ostatak na jesen.\nNakon okupljanja na Trgu Nikole Pašića oko hiljadu naučnika prošetalo je do vlade Srbije kako bi predali svoje zahteve među kojima su povećanje ulaganja u nauku na jedan odsto BDP i prestanak sistemskog kršenja zakona o radu i diskriminacije naučnika u odnosu na ostale zaposlene u javnom sektoru.\nProtest zaposlenih u naučno-istraživačkoj delatnosti izazvan je rebalansom budžeta kojim su smanjena ionako bedna sredstva namenjena naučnim institutima, pa se od nadležnih zahteva da se ovogodišnji materijalni troškovi po istraživaču podignu na polovinu vrednosti iz 2010. godine a da se pri planiranju budžeta za narednu godinu taj nivo ostvari u potpunosti.\nSindikat naučnika traži i da se do kraja godine usvoji zakon kojim bi se izgradio model stabilnog finansiranja delatnosti već u narednom projektnom ciklusu.\nKonačno, naučnici zahtevaju ostavku ili smenu ministra prosvete, nauke i tehnološkog razvoja Žarka Obradovića i njegovih saradnika čija je združena nestručnost i neodgovornost dovela resor nauke na ivicu propasti.\nU ovom zahtevu naučnicima se pridružio i portal Istinomer koji je na talasu afere oko male mature pokrenuo peticiju za smenu Obradovića i zasad prikupio oko 8000 online potpisa. Portal je izneo i uporedne podatke prema kojima je u poslednjih 10 godina Slovenija u nauku ukupno uložila oko 5 milijardi evra, Hrvatska 3, a Srbija 750 miliona.\nČini se ipak da će poslednji na listi zahteva sindikata nauke biti od presudne važnosti: traži se, naime, hitan sastanak sa premijerom Ivicom Dačićem i njegovim zamenikom Aleksandrom Vučićem – bez čije pomoći država očigledno neće biti u stanju samostalno da odluči hoće li primenjivati svoje zakone i u oblasti naučno-istraživačke delatnosti i da li je za nauku potrebno izdvojiti nešto više od polovine jednog procenta.\nPrema poslednjim javljanjima učesnika protesta, predstavnike sindikata naučnika primio je na razgovor ministar prosvete koji je najavio da će zahteve razmotriti do kraja nedelje.


Microsoft upozorio na napade ruskih, kineskih i iranskih hakera na predsedničke kampanje Trampa i Bajdena\nVesti, 14.09.2020, 08:00 AM\nHakeri iz Rusije, Kine i Irana napadaju pojedince i organizacije uključene u predsedničke kampanje Donalda Trampa i Džoa Bajdena, objavio je Microsoft u svom novom izveštaju.\nMicrosoft kaže da je „većina“ napada koje je otkrio bila neuspešna, ali da radi sa metama napada koje su ugrožene.\nMicrosoft napominje da se ruska hakerska grupa poznata pod nazivom Fancy Bear, Stroncijum ili APT28, koja je imala uspešne napade na predsedničku kampanju Hilari Klinton 2016. godine, vratila i da sada traži nove ciljeve na predstojećim predsedničkim izborima u SAD. Američki predsednik Tramp je tokom kampanje 2016. umanjivao veze Rusije sa hakerima koji su bili umešani u napade na kampanju Hilari Klinton, a nedavni izveštaji pokazuju da je pokušao da spreči izveštaje američkih obaveštajaca o ruskim pretnjama američkim izborima.\nMicrosoft kaže da je Stroncijum napao više od 200 organizacija, uključujući političke konsultante koji rade i za republikance i za demokrate, i za istraživačke centre poput Nemačkog Maršalovog fonda Sjedinjenih Država. Prema izveštaju Rojtersa, hakerska grupa takođe je pokušala napad na kompaniju za strategiju i komunikaciju pod nazivom SKDKnickerbocker koja sarađuje sa Bajdenom i drugim „istaknutim demokratama“.\nIz Bajdenovog tima Rojtersu je potvrđeno da su strani hakeri neuspešno pokušali da pristupe email nalozima pojedinaca povezanih sa kampanjom, koji se ne koriste za kampanju. Microsoft je upozorio Bajdenov tim na napad.\nMicrosoft kaže da je Stroncijum poznat po spear fišing napadima, ali da poslednjih meseci grupa koristi i neke druge tehnike napada (“brute-force” i “password spraying”) kao dopunske metode za upade u email naloge.\nS obzirom da je ovakve napade lako primetiti, Microsoft kaže da Stroncijum krije svoje napade koristeći više od 1000 IP adresa koje se neprestano rotiraju, od kojih su mnoge povetane sa Torom, i da grupa svakodnevno dodaje 20-ak novih IP adresa kako bi prikrila svoje aktivnosti.\nPored napada iz Rusije, Microsoft je rekao da su hakeri iz Kine napadali visoke zvaničnike povezane sa izborima, uključujući i one povezane sa kampanjom Džoa Bajdena za predsednika, dok su hakeri iz Irana napadali privatne naloge ljudi koji rade za predsedničku kampanju Donalda Trampa.\nMicrosoft kaže da je kineska grupa, poznata kao Cirkonijum ili APT31, uspešno kompromitovala skoro 150 ciljeva. Iranska grupa, poznata kao Fosfor ili APT35, izgleda da je bila manje uspešna, a Microsoft je rekao da se pokušala ali nije uspela da upadne u naloge zvaničnika administracije i zaposlenih u kampanji Donalda Trampa.\nMicrosoft je sa sudskim nalogom preuzeo kontrolu nad 99 domena u vlasništvu grupe Fosfor u martu prošle godine, a istu taktiku primenio je i prošlog meseca kada je preuzeo još 25 domena ove grupe.\nKada je reč o napadima iz Kine, veruje se da desetine hakerskih grupa koje deluju po naređenju kineske vlade, čiju zaštitu uživaju, izvode napade čiji su ciljevi pojedinci i organizacije koje učestvuju u kampanjama kandidata za mesto predsednika SAD. Microsoft kaže da je detektovao na hiljade napada grupe Cirkonijum u periodu od marta do septembra ove godine, i da je u tom periodu grupa uspela da preuzme kontrolu nad skoro 150 naloga, od kojih neki pripadaju ljudima koji su povezani sa predsedničkim kandidatima, a neki istaknutim pojedincima iz međunarodne zajednice.\n“Ova aktivnost jasno pokazuje da su strane grupe pojačale napore usmerene na izbore 2020. godine kako se i predviđalo“, kaže Microsoft na blogu. „Ono što smo videli u skladu je sa prethodnim obrascima napada koji ne ciljaju samo kandidate i osoblje u kampanji, već i one sa kojima se savetuju o ključnim pitanjima.“\nKompanija FireEye rekla je da je od svih ovih nedavno otkrivenih napada najviše zabrinuta zbog onih iza kojih stoji ruska grupa. U obaveštenju koje je FireEye poslao svojim korisnicima kompanija je rekla da istorija grupe Stroncijum pokazuje zašto je ova grupa najopasnija - one ne samo da hakuje svoje ciljeve zbog prikupljanja obaveštajnih podataka, već i deljenja tih informacija u političke svrhe.\n„I dalje nas najviše brine ruska vojna obaveštajna služba za koju verujemo da predstavlja najveću pretnju demokratskom procesu“, rekao je FireEye.


Potpisan Memorandum o izgradnji autoputa Beograd-Sarajevo\nMaksimalna brzina vožnje od 130 kilometara na sat biće moguća na svim auto-putevima, ali će ostati ograničenja tamo gde su propisane brzine od 100 kilometara na sat. Uskoro, kako saznaje "Blic", očekuje se i povećanje brzine i na regionalnim putevima i naseljima, svuda gde za to ima uslova, a među prvima će biti put Zemun-Borča i Pupinov most gde postoje po tri trake u dva pravca, a gde je sada ograničenje 50 kilometara na sat.\nPredlog za povećanje maksimalne brzine naći će se 14. maja u skupštinskoj proceduri, tako da se očekuje da zaživi u junu, taman kad većina građana Srbije počinje da se sprema za more u Grčkoj. Do sada je ograničenje brzine na auto-putu 120 kilometara na čas, a izmenama Zakona, koje je vlada uputila parlamentu po hitnom postupku to će se menjati. Međutim, sa većom brzinom stiže i upozorenje, da će posledice saobraćajnih nezgoda biti i teže i veće.\n- Naši auto-putevi su drugačijeg kvaliteta nego pre, imamo skoro završen auto-put na Koridoru 10 i 17 miliona više vozila koja ga koriste nego pre dve godine - ističe Zorana Mihajlović, ministarka građevinarstva, saobraćaja i infrastrukture i dodaje da se duž koridora otvaraju odmorišta, uvedeni su besplatan vaj-faj i punjači za električne automobile.\nMaksimalna brzina se usklađuje sa pravilima koja važe u Sloveniji, Hrvatskoj, Grčkoj, Mađarskoj, Italiji, Francuskoj ili Austriji. Međutim, stručnjaci pitaju zašto povećanje na 130 kilometara na čas nemaju Engleska, Danska, Norveška, Švedska i druge zemlje koje su, kaže, u smislu bezbednosti saobraćaja daleko ispred nas.\n- Postoje iskustva u svetu u razvijenim zemljama, gde su bili pokušaji da se brzina digne sa 120 na 130 kilometara na sat. Tako je, na primer, SAD uradila i samo posle dve godine ukinula to povećanje maksimalne brzine - podseća za Tanjug Milan Vujanić, profesor Saobraćajnog fakulteta.\nPovećanje maksimalne brzine na auto-putu uticaće na nedavno uvođenje merenja prosečne brzine na autoputevima, a realnost je da će se povećanjem brzine na 130 "automatski povećati i prosečna brzina".\nViše iz ove kategorije « Vladine mere neće sprečiti pad broja stanovnika Srbije\tKakve će biti cene goriva u Srbiji? »


source.ba | Iz Ambasade SAD-a u BiH poručuju: Nemamo u planu obuku koja bi uključivala vatreno oružje koje RS kupuje od Srbije\nNemamo u planu obuku koja bi uključivala vatreno oružje koje RS kupuje od Srbije, rečeno je za novinsku agenciju Patria iz Ureda za odnose s javnošću Ambasade Sjedinjenih Američkih Država u Sarajevu.\nDomaći i svjetski mediji objavili su da MUP Republike Srpske nabavlja 2.500 pušaka, ali i podsjetili da su MUP RS-a i predstavnici Ruske Federacije potpisali ranije Memorandum o saradnji.\nMinistar unutrašnjih poslova bh. entiteta Republika Srpska Dragan Lukač izjavio je novinarima da “nije istina da će neko od ruskih specijalaca, operativaca ili bilo ko iz te zemlje učestvovati u obuci Specijalne jedinice policije RS-a ili nekih drugih pripadnika MUP-a RS-a.”\n"Nema bilo kakvih Rusa u Zalužanima niti će ih biti niti postoje namjere da oni rade obuku sa specijalnim jedinicama MUP-a RS-a ili policijom RS-a", rekao je Lukač.\nDodao je da će, kao i ranijih godina, obuke sa "specijalcima RS-a" raditi njihove kolege iz Amerike, kao i evropskih policija.\nIz Ureda za odnose s javnošću Ambasade SAD-a u Sarajevu rekli su Patriji da su Sjedinjene Američke Države opredijeljene da pomognu u osiguravanju stabilnosti i sigurnosti BiH. To dugogodišnje partnerstvo uključuje obuke za jedinice specijalne policije na državnom nivou, u Republici Srpskoj, Federaciji BiH i Distriktu Brčko. Svi programi Ambasade usmjereni su na jačanje sposobnosti policijskih snaga da ispunjavaju svoju dužnost i štite sve građane Bosne i Hercegovine.\n“Nemamo u planu obuku koja bi uključivala vatreno oružje koje RS kupuje od Srbije”, zaključuju iz Ambasade SAD-a.\nTagovi: OruzjeAmbasada SADBiHRS


"Košarkaški marš" održan je danas ispred Starog dvora kao najava za Evropsko prvenstvo za košarkašice koje će se održati u Beogradu i Srbiji od 27. juna do 7. jula.\nGradonačelnik prof. dr Zoran Radojičić ističe važnost održavanja jednog ovakvog takmičenja u našoj prestonici.\n- Sjajna je prilika da popularizujemo košarku, koja je naš nacionalni sport. Takođe i žensku košarku u kojoj smo veoma uspešni, a kroz sport i zdrave načine života. Za Beograd je veoma važno da pokaže da može da organizuje vrhunska takmičenja, kako je to radio u prethodnom periodu. Ali takođe da se naša prestonica pokaže za sve učesnike i navijače kao dobar domaćin, koji će poželeti da ponovo dođu u srpsku prestonicu - istakao je Radojičić.\nJOŠ 30 DANA Evropsko prvenstvo za košarkašice je pred vratima, Niš i Zrenjanin spremni za spektakl!\nIz Košarkaškog saveza Srbije ističu da je sve spremno za početak Evropskog prvenstva za košarkašice.\nUtakmice u grupnoj fazi igraju se u Nišu, Zrenjaninu i letonskoj Rigi, dok se završnica prvenstva igra u Beogradskoj areni.\nREDOVI ISPRED STAROG DVORA Srpski i italijanski lekari pregledali Beograđanima na "Kampusu zdravlja"\nKAMPUS ZDRAVLJA Besplatni pregledi kod italijanskih lekara ispred Starog dvora\nSinoć smo sreli suprugu Bode Ninkovića, a kad smo je videli, OSTALI SMO BEZ TEKSTA


Srbija u doba korone – šta možemo da naučimo od drugih zemalja? – CfSP\nCfSP CfSP 03/15/2020 Comments (0)\nPiše: Vuk Velebit, master politikolog, saradnik Saveta za strateške politike\nDok se situacija u Istočnoj Aziji polako smiruje, a broj slučajeva zaraženih korona virusom smanjuje, u Evropi se dešava prava eksplozija. Međutim, već sada nakon prvog talasa žarišta u Istočnoj Aziji i Evropi moguće je povući neke paralele i uočiti zbog čega su Kina, Singapur i Hong Kong uspeli drastično da smanje broj zaraženih dok Italiji to još uvek ne polazi za rukom.\nNajveći problem po pojavi ovog virusa u Kini bio je što ni javnost ni vlasti nisu znali koliki je stvarni broj zaraženih, koji je u datom trenutku bio daleko veći od prijavljenog. To je iz razloga što država ne može da zna koliko je broj onih koji imaju simptome i koji su tek postali zaraženi u odnosu na broj onih kod kojih je testiranjem zvanično potvrđeno prisustvo virusa.\nPrimene specijalnih mera autoritarnog režima u Kini, doprinelo je smanjenju broja obolelih i što je najvažnije zaustavilo se dalje širenje virusa unutar Kine. Za razliku od Kine, Italija koja je prvo žarište u Evropi, nije odmah sprovela specijalne mere poput ograničavanja slobode kretanja i zatvaranja škola te je broj obolelih nastavio eksponencijalno da raste.\nNa osnovu dostupnih podataka za Kinu, procene su da je u trenutku kada je u Vuhanu bilo svega 400 zaraženih, taj broj bio 27 puta veći. Vodeći se istim principom možemo da izračunamo koliko je stvarni broj zaraženih u evropskim državama, dakle ne broj testiranih pozitivno na koronu već broj onih koji su zaraženi a još uvek nisu testirani.\nOd pojave korona virusa u Srbiji do danas, mogli smo da čujemo često suprostavljene poruke predstavnika vlasti. One su najkontradiktornije u onom delu koji se tiče ograničavanja kretanja i zatvaranja obrazovnih institucija. Tako smo se našli u situaciji da jednog dana zvaničnici govore kako nema potrebe da se zatvore škole, dok već sledećeg dana govore o neophodnosti zatvaranja škola do kraja školske godine što je drastičnija mera i od onih koje se primenjuju u drugim državama.\nTakav neujednačen pristup lako može da stvori konfuziju i paniku među sugrađanima koji već imaju slabo poverenje u institucije države i u poruke koje im šalju najviši državni funkcioneri. Koliko je neophodno smanjenje svih društvenih aktivnosti, kao i zatvaranje škola, restorana, klubova, ograničenje kretanja, govore podaci o smanjenju broja obolelih nakon što su ove mere preduzete u drugim državama.\nPoseban aspekt predstavlja smanjenje preopterećenosti zdravstvenog sistema. U prilog tezi o smanjenju svih socijalnih interakcija govore iskustva azijskih država koje su uspele da smanje opterećenost svojih zdravstvenih sistema i radnika. Onog trenutka kada dođe do eksponencijalnog rasta obolelih, to dovodi do preopterećenosti sistema, izmorenosti lekara i nemogućnosti da svi pacijenti budu zbrinuti na adekvatan način. Stručnjaci kažu da je u ovom trenutku još bitnije kupiti vreme i odložiti pik obolelih kako bi se države pripremile na ono što ih čeka. Zemlje koje su se na vreme pripremile i primenile specijalne mere imaće daleko manji procenat umrlih od virusa covid-19 i to oko 0.5-0.9% dok zemlje koje su preopteretile svoj zdravstveni sistem imaće stopu umrlih od 3-5% jer nisu u stanju da hospitalizuju sve kojima je potrebna pomoć i intezivna nega.\nZbog navedenih podataka je brzina delovanja države najvažniji faktor koji može da utiče na zaustavljanje širenja virusa, broj obolelih i umrlih, kao i na stepen opterećenosti zdravstvenog sistema.\nNa slici iznad možete da vidite kako korelira primena specijalnih mera (ograničavanje kretanja, zatvaranje škola, restorana, itd) sa opterećenošću zdravstvenog sistema. Prema mišljenju Karla Bergstroma, biologa sa Univerziteta u Vašingtonu, čak i ukoliko ne smanjite ukupan broj zaraženih, smanjenje brzine širenja epidemije može da bude od presudne važnosti za zdravstvene sisteme širom sveta.\nMeđutim, s obzirom da je u Kini žarište bile samo u jednom gradu te je bilo daleko lakše zaustaviti širenje nego što je to slučaj u Evropi, pogotovo zbog brze reakcije kineskih vlasti koje su odmah zatvorile ceo grad bez ikakvog čekanja. Italija je prvo zatvorila svoju severnu provinciju Lombardiju, da bi tek onda shvatila da se širenje neće zaustaviti pošto postoje drugi slučajevi širom Italije.\nZbog iskustva Italije, i mi u Srbiji treba da budemo svesni važnosti brzine reagovanja i smanjenja svih socijalnih interakcija na minimum. Iako danas u Srbiji i dalje nije zvanično registrovan veliki broj zaraženih, mi ne znamo koliki je stvarni broj zaraženih i onih koji imaju simptome a nisu testirani. Takođe, treba da imamo u vidu i da je ukupno testirano svega 250 ljudi od čega je 41 osoba testirana pozitivno, a taj broj bi mogao eksponencijalno da se poveća sa povećanjem broja testiranih.\nZa razliku od pristupa koji smo mogli da vidimo u Istočnoj Aziji i danas u Italiji, iz Velike Britanije je stiglo dosta drugačiji predlog i objašnjenje. Naime, vodeći naučni savetnik britanske vlade tvrdi da svakako nije moguće zaustaviti virus da ga niko ne dobije, kao i da je u društvu potrebno izgraditi imunitet na njega kako bi ubuduće mogli da se izbore sa virusom. Danas je po njemu najvažnije zaštiti stare i slabe umesto stavljanja u izolaciju velikog broja građana kao što to radi Italija.\nTakav ’imunitet krda’ kako ga nazivaju stručnjaci, sprečiće više pikova epidemije koji nastaju kao posledica izolacija u različitim vremenskim intervalima već će dovesti do samo jednog pika. Kritičari ovakvog pristupa ističu da je ovakva logika vrlo rizična i predstavlja kockanje pogotovo imajući u vidu da je ovo novi virus sa kojim se suočavamo gde nema prostora da se primene iskustva od ranijih virusa.\nČak i pod pretpostavkom da se pokaže da britanski pristup funkcioniše, to ne predstavlja garanciju da će sutra moći da se primeni isti pristup na neki sledeći virus koji može biti daleko opasniji i smrtonosniji od ovoga. Zbog svega navedenog, kao i zbog najnovijeg iskustva zemalja koje su sprečile širenje virusa izolacijom velikog broja građana, možda bi dobro bilo razmisliti o primeni istih ili sličnih mera i u Srbiji.\nPrevious [VIDEO] Debata “Uticaj predizborne retorike na spoljnu i bezbednosnu politiku Republike Srbije”\nNext Sporazum o stabilizaciji i pridruživanju Srbije i Evropske unije i Sporazum o slobodnoj trgovini sa Evroazijskom ekonomskom unijom


Zoran Radojičić proglasio vanrednu situaciju u Beogradu - MediaSfera\nGradonačelnik Beograda Zoran Radojičić je na predlog gradskog Štaba za vanredne situacije doneo Odluku o proglašenju vanredne situacije u Beogradu koja stupa na snagu danas.\n„Ne postoji razlika u mom stavu (o novim merama) kao gradonačelnika, lekara ili čoveka koji brine o Beogradu. Slušamo ljude koji su stručni za to, oni definišu mere i mi to sprovodimo“, kazao je Radojičić za RTS.\n„Pre svega je akcenat na tome da dižemo svest kod ljudi i koliko je to važno za njih. Beograđani su u prethodnoj fazi bili izuzetno odgovorni“, dodao je gradonačelnik.\nTagovibeograd korona vanredna situacija virus Zoran Radojičić


Paket za proširenje 2020 „u senci drugih pitanja“ - Centar za evropske politike Paket za proširenje 2020 „u senci drugih pitanja“ - Centar za evropske politike\n22. oktobar 2020. – Prošle nedelje je Evropska komisija objavila „Paket za proširenje 2020“, u početku bio planiran za maj. Iako pozitivniji prema nekim zemljama, širom Zapadnog Balkana na stotine stranica se nalaze analize o ograničenom napretku u ključnim oblastima, poput vladavine prava. Međutim, koliko se izveštaji Evropske komisije čitaju u vladama zemalja regiona?\nFlorijan Biber, direktor Centra za studije Jugoistočne Evrope na Univerzitetu u Gracu, rekao je kako je objavljivanje izveštaja Evropske komisije ranije bio „događaj” u zemljama kandidatima, a da im se sada ne posvećuje dovoljno pažnje. „Integracija u EU više nije glavna briga vladama u regionu,” kazao je on na onlajn panelu koji je danas organizovao briselski Evropski centar za javnu politiku (EPC).\n„Sa druge strane, problem je i to što je terminologija u izveštajima prilično opšta – ovi izveštaji bi trebalo da budu dosta konkretniji, da ukazuju na mnogo ozbiljnije probleme, naročito da ukažu na korene problema, kao i da daju jasne smernice za njihovo rešavanje, i daju jasnije smernice zemljama kandidatima.\nProgramska direktorka Centra za evropske politike, Milena Lazarević, složila se sa Biberom da izveštaji nemaju značaj koji su imali ranije, i dodala kako su „izjave za medije, kako zvaničnika iz regiona, tako i zvaničnika iz Evropske unije, mnogo pozitivnije nego što to trenutna situacija zaslužuje.“\n„Da bi se pravilno analizirali ovi izveštaji, potrebno je dovoljno veštine i iskustva da se čita između redova diplomatskih rečenica koje Komisija koristi u ovim izveštajima. Bojim se da oni koji ih čitaju nemaju sposobnost da to učine,” rekla je ona.\nLazarević je ukazala i na to da i Evropska unija mora biti otvorenija u kritikama koje upućuje zvaničnicima zemalja regiona. „Nesumnjivo je da nas kritikuju iza zatvorenih vrata, ali, da bi došlo do promena, neophodno je da se to što je tamo rečeno ogleda i u zvaničnim obraćanjima, u izjavama za medije, i tako dalje,“ kaže Lazarević.\nMaciej Popovski, vršilac dužnosti direktora u Generalnom direktoratu Evropske komisije za proširenje i susedsku politiku izjavio je kako „pandemija virusa korona nije sprečila da Zapadni Balkan ostane prioritet EU. Tokom pandemije, doneta je nova metodologija, počeo je proces otvaranja pristupnih pregovora sa Albanijom i Severnom Makedonijom, a Evropska komisija je predložila Ekonomski i investicioni plan koji za cilj ima smanjivanje ekonomske razlike između Zapadnog Balkana i EU,” rekao je Popovski.\n„Neophodnost smanjivanja ekonomske razlike je postala još očiglednija tokom pandemije,” smatra Popovski. „Ta ekonomska razlika će porasti zbog posledica pandemije, a mi moramo da je smanjimo kako bismo izgradili društva spremna da pristupe EU,” kazao je Popovski. On je objasnio da Ekonomski i investicioni plan predviđa 10 “vodećih” projekata, u vrednosti od devet milijardi evra, što je, kako on kaže, „tek početak”. „Ideja je podići investicije do 20 milijardi evra, i podstaknuti ekonomski rast za 3.6% BDP-a,” rekao je Popovski.\nLazarević je objasnila kako će ovaj „paket“ od devet milijardi evra koji je predložila Evropska komisija biti deo IPA III programa, kao i da ne predstavlja veliki porast u odnosu na bespovratna sredstva koje je Evropska unija ranije davala državama koje su na putu ka EU kroz IPA programe, sa tom razlikom što je, za razliku od prethodnih IPA programa, sada više novca namenjeno Zapadnom Balkanu nego Turskoj. „Razlog je taj što nova metodologija Evropske unije stavlja veći naglasak na vladavinu prava. Zemlje regiona, iako nisu dobro ocenjene kada je u pitanju vladavina prava, to jest, uglavnom imaju ocenu ,ograničeni napredak’ kako to kaže Evropska komisija, ipak ne nazaduju, kao što je to slučaj sa Turskom.“\nOna je izrazila je zabrinutost zbog toga što se u tom planu ne vide „odgovarajući mehanizmi koji će osigurati da novac završi na pravom mestu, a ne u džepovima korumpiranih političara.“ Lazarević kaže da je, kako bi se to sprečilo, neophodno insistirati na transparentnosti – i od nacionalnih vlada i od Evropske unije.\nLazarević kaže i da je potrebno da EU bude „smelija, posvećenija i prisutnija“ u regionu, što uključuje i veću finansijsku podršku. „Ako smo zaista prioritet Komisije, a ne samo ,stanica na putu svile’ potrebni su nam konkretni planovi i mehanizmi koji će pokazati da je to tako,” zaključila je Lazarević.


O 'YOU WANT IT DARKER' BI RAZMISLILI: Naslednici Leonarda Koena ne daju Republikancima "Hallelujah"\nO 'YOU WANT IT DARKER' BI RAZMISLILI: Naslednici Leonarda Koena ne daju Republikancima "Hallelujah"\nAutor: Glas javnosti 29.08.2020. u 19:20\nfoto: Foto: Wikipedia/Rama\nIzvođenje pesme "Hallelujah" na Republikanskoj nacionalnoj konvenciji (RNC), naslednici Leonarda Koena su nazvali drskim pokušajem politizacije pesme.\nVlasnici autorskih prava Lenarda Koena saopštili su da razmatraju pravnu akciju zbog upotrebe Koenove pesme.\nKantautorka Tori Keli izvela je "Hallelujah" tokom vatrometa u četvrtak uveče nakon čega je usledio govor predsednika Donalda Trampa za republikansku nominaciju. Takođe, izvedena je i druga, operska verzija.\nKoenovi naslednici u izjavi su rekli da su "iznenađeni i zaprepašćeni" korišćenjem pesme, rekavši da su izričito odbili zahtev RNC-a da se služi njome.\nNazvali su odluku RNC-a "prilično hrabrim pokušajem politizacije i iskorišćavanja na tako očajan način", jedne od najvažnijih Koenovih pesama i dodali da istražuju pravne mogućnosti u vezi s tim.\n- Da je RNC zatražio pesmu 'You want it darker', za koju je Lenard Koen 2017. osvojio posthumni Gremi, možda bismo razmotrili da je izvedu - dodaje se u izjavi.\nKoen je umro 2016. u 82. godini života, pesma "Hallelujah" je prvi put objavljena 1984. godine i postala je njegova najizvođenija pesma.\nRolingstonsi, Nil Jang, Tom Peti, Rijana, Elton Džon, Adel i Kvin nalaze se među desetinama muzičara koji su odbili ili tražili da njihova muzika prestane da se koristi na Trampovim skupovima.\n(Glas javnosti/ 021)\nDonald TrampmuzikaSjedinjene američke državeIzbori u AmericiLeonard Koen


„Krimolovci“ u aprilu: Zaprimljeno 462 poziva i 10 korisnih informacija - SIPA.GOV.BA\nPutem elektronskog obrasca zaprimljeno 7 korisnih informacija\n„Krimolovci“ u aprilu: Zaprimljeno 462 poziva i 10 korisnih informacija\nPolicijski službenici Državne agencije za istrage i zaštitu (u daljem tekstu: SIPA) u aprilu 2018. godine registrirali su 462 poziva na telefonskoj liniji „Krimolovci“.\nU navedenom periodu od građana je zaprimljeno 10 korisnih informacija o počinjenim ili planiranim krivičnim djelima i počiniocima, na osnovu kojih je sačinjeno isto toliko kriminalističko-obavještajnih izvještaja.\nPored navedenog, putem elektronskog obrasca za prijavu krivičnog djela zaprimljeno je 69 prijava, od čega sedam korisnih informacija o počinjenim ili planiranim krivičnim djelima i počiniocima, na osnovu kojih je sačinjeno isto toliko kriminalističko-obavještajnih izvještaja.\nNajveći broj informacija odnosio se na krivična djela u vezi sa zloupotrebom službenog položaja. Od ukupnog broja zaprimljenih informacija putem „Krimolovaca“ i elektronskog obrasca, 17 je proslijeđeno na dalje postupanje nadležnim policijskim organima u Bosni i Hercegovini, a po tri je postupala i SIPA.\nU izvještajnom periodu pristiglo je 13 povratnih informacija od nadležnih policijskih i drugih organa koje su u vezi sa ranije dostavljenim informacijama zaprimljenim putem „Krimolovaca“ ili elektronskog obrasca za prijavu krivičnog djela.\nPored navedenog, policijski službenici SIPA-e dali su 96 savjeta građanima koji su ih kontaktirali putem anonimnog i besplatnog telefonskog broja „Krimolovci“ – 080 020 505.


Brojne investicije planirane u Novoj Topoli | Nova Topola-Windhorst\nBrojne investicije planirane u Novoj Topoli\n31/07/2019 miro\tKomentariši\nU Mjesnoj zajednici Nova Topola u narednom periodu planirane su brojne investicije.\nNarodni poslanik Ognjen Žmirić i član Savjeta mjesne zajednice Nova Topola, gostujući u programu Radio Gradiške, rekao je da je naredne godine u Novoj Topoli planirana izgradnja stambene zgrade socijalnog stanovanja.\n„Vlada Republike Srpske donijela je zaključak na prošloj sjednici da se u Novoj Topoli gradi zgrada socijalnog stanovanja. Ona bi trebala imati 32 stana i radovi bi trebali početi iduće godine“, rekao je Žmirić i naglasio da će to biti prvi objekat društvenog tipa koji se gradi u Novoj Topoli od 1993. godine.\nŽmirić je naveo da zgrada socijalnog stanovanja u Novoj Topoli neće biti namijenjena samo socijalnim kategorijama već i mladim ljudima iz drugih krajeva koji se odluče da žive i rade u Novoj Topoli.\nOn je izrazio nadu da će dolazak velikih kompanija i privrednih subjekata i otvaranje novih radnih mjesta u Agroindustrijskoj zoni zadržati postojeće stanovništvo u ovoj mjesnoj zajednici, ali i privući nove stanovnike iz okolnih mjesta da u Topoli zasnuju svoje porodice i ostanu da žive.\nŽmirić je naveo da je u Novoj Topoli, najvećoj mjesnoj zajednici na području Gradiške, sa oko 4 500 stanovnika, u zadnje dvije godine, urađeno tri kilometra trotoara i da je zavšeno asfaltiranje fudbalskog i košarkaškog terena kod Osnovne škole „Petar Kočić“, te naglasio da je u toku rekonstrukcija Doma kulture koji će biti centralni za čitavo Lijevče polje, gdje postoji veliki broj klubova i kulturno-umjetničkih društava.\nOn je istakao da bi radovi trebali biti završeni do kraja ljeta i dodao da je Fudbalski klub „Lijevče“ koji će ove godine obilježiti 90 godina postojanja nedavno dobio nove svlačionice.\nŽmirić je podsjetio da je nedavno zatvoren šalter banke što je izazvalo nezadovoljstvo privrednika i mještana Nove Topole.\n„Obratili smo se gradonačelniku koji je uputio dopis svim bankama da otvore svoju poslovnicu u Novoj Topoli, a isti dopis uputili smo i ispred mjesne zajednice“, rekao je Žmirić i dodao da će provesti aktivnosti da mještani svoje račune iz drugih banaka prebace u novu banku koja dođe u Topolu.\nPrema njegovim riječima na dnevnom redu na sjednici Skupštine grada Gradiška 1. avgusta naći će se i Nacrt Regulacionog plana Nove Topole koji će odrediti daljnje pravce razvoja ove mjesne zajednice.\nPrethodni članakNeidentifikovani objektSljedeći članakDali će Topola dobiti banku i trendovi u bankarstvu


Laguna - Bukmarker - Predstavljanje portreta Milana Mladenovića, gitariste, pevača i vođe Ekatarine Velike - Knjige o kojima se priča\nPredstavljanje portreta Milana Mladenovića, gitariste, pevača i vođe Ekatarine Velike\nNakon 20 godina od smrti Milana Mladenovića, njegov značaj i uticaj na jugoslovensku rok scenu ostaje neprocenjiv. Stoga, njegovi i fanovi grupe EKV uživaće u promociji knjige „Mesto u mećavi“ Aleksandra Žikića koja će se održati u petak, 23. januara u Velikoj sali SKC-a sa početkom od 18 sati.\nO knjizi će na promociji govoriti producent Miša Berar, novinar Goran Tarlać, direktor Lagune Dejan Papić i koautorka filma „EKV – Kao da je bilo nekad“ Sandra Rančić. Odlomke iz knjige čitaće glumica Lora Orlović. Specijalni gosti promocije biće bivši bubnjar grupe EKV Firchie i gitarsta i rok pevač Dado Topić.\nOvo je priča o Milanu Mladenoviću, ovde su tekstovi iz kolumni Aleksandra Žikića, prikupljeni intervjui i razgovori s Milanom, članovima EKV-a, njihovim saradnicima i prijateljima. Ovde su priče o njihovim pesmama i albumima.\nSve goste zabaviće IQV – EKV Tribute Band, a nakon zvaničnog dela promocije svim fanovima rok muzike biće prikazan film o grupi Ekatarina Velika.


Gay-Serbia.com | Portal za prijavu nasilja nad LGBT osobama\nbeta · beograd · Odabrao: m · Dodato: 19. NOV 2015\nPortal na kome LGBT osobe mogu da prijave nasilje pokrenut je danas na adresi www.dasezna.lgbt i predstavljaće bazu podataka napada za celu Srbiju.\nDirektor Nacionalnog demokratskog instituta Marko Ivković kazao je da je prema istraživanjima iz 2014. i 2015. godine oko 75 odsto pripadnika LGBT populacije bilo psihički zlostavljano, 50 odsto diskriminisano i 25 odsto fizički zlostvljano u svom neposrednom okruženju.\nOn je pojasnio da bi sajt trebalo da ohrabri ljude da anonimno prijave da su bili žrtve nasilja, da se javnosti predstave problemi LGBT osoba, jer tek 18 odsto ljudi tvrdi da je komuniciralo sa pripadnicima ove manjine i da pomogne institucijama u efikasnijem rešavanju problema.\nIdeja je da žrtva nasilja odluči da li će se slučaj procesuirati, LGBT organizacije sa kojim je žrtva odabrala da sarađuje treba da pruže punu podršku pri procesuiranju slučaja, a na portalu će uz dogovor sa žrtvom objavljivati tok procesa.\nPredstavnica organizacije Labris Dragoslava Barzut kazala je da iako je pre dve godine donet zakon kojim se kao otežavajuća okolnost tretira zločin iz mržnje, takva presuda nije doneta, a da ako neko ne insistira na tome da je napadnut jer je pripadnik LGBT populacije, napad se tretira kao prekršaj.\n"Živimo u kulturi nasilja, gde se nasilje ne sankcioniše i gde ne postoji sistem koji efikasno preventira pojavu nasilja. LGBT je jedna od najugroženijih marginalnih grupa. Nasilje se ne prijavljuje zbog velikog straha od posledica otkrivanja seksualnog identiteta i nepostojanje poverenja u institucije", kazala je agenciji Beta Dragoslava Barzut.\nOna je ocenila da u promociji kulture nenasilja veliku ulogu imaju političari i mediji.\nPortal su podržale organizacije Gejten i Labris, a napravljen je u saradnji sa Nacionalnim demokratskim institutom. Oni su danas na konferenciji za novinare pozvali i ostala udrauženja LGBT osoba da se priključe.


SEEbiz.eu / RS / Niški aerodrom opslužio rekordnih 300.000 putnika\nNiški aerodrom opslužio rekordnih 300.000 putnika\nDatum objave: 29.11.2017. - 10:48:05\nNIŠ - Od početka 2017. godine zaključno sa utorkom na letu avio kompanije „Ryanair” iz Niša ka Stokholmu opslužen je 300.000-ti putnik što predstavlja apsolutni rekord po broju opsluženih putnika u dosadašnjoj istoriji aerodroma.\nZahvaljujući broju evropskih destinacija do kojih se leti sa niškog aerodroma (ukupno 11) i broju letova kojih je 22 na nedeljnom nivou naša očekivanja su da do kraja 2017. godine na našem aerodromu bude opsluženo preko 320.000 putnika, saopšteno je iz niškog aerodroma.\nPrethodna godina je završena sa 124.917 opsluženih putnika i time ostvaren porast obima poslovanja u pogledu broja opsluženih putnika za više od 300 odsto u odnosu na do tada najuspešniju godinu 2015. kada je opsluženo 36.258 putnika. Prema sadašnjim predviđanjima trend rasta od 300 odsto bi trebalo da se nastavi i u ovoj godini.\nNaravno, nastavićemo sa radom i naporima kako bi u predstojećem periodu postigli još bolje rezultate.


Protiv Šahtjora ćemo pokazati da vredimo – Nadlanu.com\nProtiv Šahtjora ćemo pokazati da vredimo\nDONJECK, 30. septembra 2009. (Beta) - Trener fudbalera Partizana Goran Stevanović rekao je da njegovi igrači spremno dočekuju utakmicu protiv Šahtjora, u drugom kolu Grupe J Lige Evropa i izrazio nadu da će njegova ekipa u sutrašnjem meču pokazati da mnogo vredi.\n"Dobro smo radili na treningu i zadovoljan sam. Čast je i privilegija igrati na ovakvom stadionu, važnu utakmicu protiv jakog protivnika. Svi su uslovi da pružimo maksimum", rekao je Stevanović novinarima u Donjecku posle jedinog treninga Partizana uoči utakmice sa Šahtjorom.\nFudbaleri Partizana će biti prva evropska ekipa koja će igrati na novom, modernom stadionu Šahtjora - u Areni Donbas. Stevanović je rekao da je zadovoljan uslovima i terenom.\n"Teren je fenomenalan, kao i stadion - svi uslovi su vrhunski i to je ono što fudbalska evropa nudi i traži. Uslovi su sjajni i nećemo imati na šta da se vadimo, nikakav alibi. Na nama je da iskažemo talenat i pokažemo se u pravom svetlu", rekao je on.\nPrema najavama iz Šahtjora, ulaznice za utakmicu su rasprodate, a Stevanović veruje da je to dobra prilika da njegovi igrači pokažu koliko vrede.\n"Velike utakmice prave velike igrače. Svaki igrač ima priliku da pokaže da je bolji nego što je do sada bio, da je fudbaler evropske klase. Mi imamo kvalitet, a već sam rekao da onaj igrač koji ima tremu, ne treba da igra fudbal. Ovo je utakmica za velike igrače, a mi takve imamo i želim da pruže svoj maksimum", rekao je Stevanović.\nTrener Partizana rekao je i da su svi igrači spremni za sutrašnju utakmicu.\n"(Trener Šahtjora Mirčea) Lučesku je danas hvalio naše igrače i rekao da nije baš zadovoljan što će igrati protiv Partizana. O svemu smo razgovarali, nema straha, psihološki smo spremni za utakmicu", dodao je on.\nUtakmica drugog kola Grupe J između Šahtjora i Partizana igra se sutra od 19.00 po srednjo-evropskom vremenu.


Dlakavi pazusi u Nike kampanji na meti OSUDE!\npetak, 26 april 2019 14:00\nNajnovija objava na "Nikeovom" službenom Instagram profilu privukla je pažnju među korisnicima zbog jednog detalja na fotografiji.\nNa fotografiji nigerijsko-američka pjevačica i manekenka Anastasija (Annahstasia) pozira u sportskom grudnjaku s podignutom rukom, a ispod pazuha vide joj se dlačice, što je odmah zapelo za oko pratiocima ovog brenda.\nU kratkom vremenu objavu je komentiralo čak pet hiljada ljudi, među kojima je bilo onih koji su pjevačicu nazvali odvratnom zbog potpuno prirodne pojave. Istaknuli su da ih fotografija vraća "u doba pećinskih ljudi" te da je to vrlo nehigijenski i "pogrešno".\nOno što je mnoge iznenadilo je činjenica da je većinom ženski dio publike pisao negativne komentare na račun mlade pjevačica i "Nikeove" kampanje.\nIpak, većina ljudi složila se kako su dlakavi pazusi potpuno prirodna stvar i da u svemu ovome nema ništa loše.\nViše iz ove kategorije « Svaki NJEMAC GODIŠNJE POPIJE 131 LITAR ALKOHOLA PREUKUSNO: Posne kuglice sa suvim voćem »


Capcom je kompanija koja voli da organizuje razne saradnje, tako da ništa nije čudno što ćemo ovog decembra moći da izaberemo Milu Jovović kao lika u video-igri Monster Hunter World.\nFoto: Getty Images/Ilya S. Savenok\nKao što je to bio slučaj sa prethodnim saradnjama, novi sadržaj dolazi kao Event Quest koji će biti dostupan određeno vreme korisnicima Iceborne-a na svim platformama.\n"Kvest" je sačinjen iz dva dela, a u prvom ćete se boriti protiv Crnog Diablosa. Nakon toga, na crtu ćete izaći Greater Rathalosu. Oba kvesta možete jedino sami da igrate, a potreban vam je i Master Rank (MR1 ili veći), prenosi play.co.rs.\nKada pređete ove misije, imate šansu da dobijate slojeviti oklop i specijalnu opremu. Oklop je posebno zanimljiv jer vas transformiše u Artemis (ime lika kojeg Mila Jovović tumači u filmu), mada postoji imogućnost i da napravite Artemis komplet.\nGlumica je pozajmila glas liku u video-igri, a obe misije moguće je igrati između 2. i 4. decembra.


Moto kros: Šampionska vožnja Nenada Petrovića - Ozonpress :: internet portal\nTag: Jeljen, moto kros, šampionska, voznja\nPosle trijumfa u Vitezu na trci u okviru Otvorenog šampionata BiH, Nenad Petrović, takmičar Moto kluba Tanasko Rajić, je šampionskim nastupom na prvoj trci moto kros Šampionata Srbije, voženoj u nedelju 14. maja na stazi Miloš Lijeskić-Jeljen, nagovestio da i ove godine najozbiljnije konkuriše za šampionsku titulu u klasi MX2.\nMilan Stojanović (startni broj 521)\nOsim Petrovića, pred više od 2.000 gledalaca koji se nisu uplašili nestabilnih vremenskih prilika, na prvoj trci nove moto kros sezone na kojoj je nastupilo ukupno 56 takmičara iz 12 klubova ubedljive partije pružili su i ostali vozači čačanskih klubova Termorad AMSK Čačak i Tanasko Rajić.\nAleksa Milosavljević, u sredini\nU najslabijoj klasi MX65, Aleksa Milosavljević, prošlogodišnji šampion, u obe trke je zabeležio drugo mesto i najavljujući da će se žestoko boriti kako bi odbranio titulu. Da takmičari Moto kluba Tanasko Rajić i ove godine računaju na najviši plasman potvrdio je i ubedljiv nastup Ariljca Milića Zimonjića, koji je bio ubedljiv u obe trke klase MX 85.\nMiloš Radulović foto Branko Utvić\nU klasi MX2 junior, Miloš Radulović, takmičar Termorad AMSK Čačak, osvojio je drugo mesto, dok je u klasi MX3 Leopold Kropin, takmičar iz Slovenije koji već pet godina za redom nastupa za Termorad AMSK Čačak zauzeo treće mesto. Trijumf u klasi MXB, u kojoj je prošle godine šampionsku titulu osvojio Nemanja Petrić, ostvario je njegov doskorašnji klupski drug Gornjomilanovčanin Milan Stojanović, koji ove godine nastupa za Sagmajster tim iz Subotice.\nDa su padovi i povrede sastavni deo moto krosa potvrdilo se i u nedelju na Jeljenu, kada je Mihailo Bajovski, takmičar iz Makedonije, u klasi MX1 u prvoj trci doživeo težak pad prilikom koga je “zaradio” frakture na obe noge, a lakšu povredu je doživeo i Filip Rajević, vozač Termorad AMSK Čačak. Međutim uprkos ovim incidentima opšta ocena vozača je da je staza Miloš Lijeskić-Jeljen ove godine mnogo bolje pripremljena i znatno bezbednija nego prethodnih godina, a zašta su zaslužni pre svih članovi i rukovodstvo Termorad AMSK Čačak koji su ove godine imali i zapaženu podršku Grada.\nMiloš Zimonjić foto Dejan Todosijević\nPosle prve trke novog Šampionata Moto klub Tanasko Rajić u klasama I i II u ekipnoj konkurenciji zauzima drugo mesto ispred Termorad AMSK Čačak.\nNenad Petrović i Teo Urbas\nDruga trka moto kros Šampionata Srbije vozi se 18. juna na stazi Globare kod Kruševca, u sklopu Istočnoevropskog šamponata.\nKatarina Sekulić na atletskom krovu


Niška televizija » Na sednici SG zakazanoj za 9. februar 40 tačaka dnevnog reda (VIDEO)\nNa sednici SG zakazanoj za 9. februar 40 tačaka dnevnog reda (VIDEO)\nObjavljeno 08.02.2015. 10:00\nNa sednici skupštine grada koja je zakazana za 9. februar odbornici će se između ostalog izjašnjavati o usvajanju strategije razvoja socijalne politike, rebalansu budžeta, kao i o usvajanju programa rada ustanova za ovu i izveštaja o radu za prošlu godinu, najavio je predsednik skupštine profesor doktor Mile Ilić.\nNa predstojećoj sednici odlučivaće se o više od 40 tačaka dnevnog reda, a među njima je i usvajanje programa rada javnih ustanova za ovu i njihovih izveštaja za prošlu godinu. Izjašnjavaće se i o usvajanju strategije o socijalnoj zaštiti, a biće biran i novi član gradskog veća.\nOdbornici će se izjašnjavati i o rebalansu budžeta odnosno odluci grada o zaduživanju od 2 milijarde dinara. Kako je ranije najavljeno 1 milijarda i 200 miliona dinara od ove sume biće izdvojena za vraćanje kredita, dok će oko 800 miliona biti za kapitalne investicije.\nSednica skupštine grada biće održana u ponedeljak 9. februara u 9 sati, a prenos će biti na Niškoj televiziji.\nOd 10.februara ponovo „Otvorena vrata pozorišta“ (VIDEO)\nPopović:“Ukoliko se više puta odbije radno angažovanje može se ostati bez novčane pomoći “ (VIDEO)


Zajam online Opatija – Vaš internet priručnik za zajam online - Brzikrediti24\nUkoliko ste zainteresovani i želite da znate više o zajam online u gradu Opatija, uključujući kompletnu ponudu zajmova online, na pravom ste mjestu. Na ovoj web stranici ćete pronaći informacije koje su vam neophodne i korisne kako biste ostvarili zajam online. Istraživanja Agencije za bankarstvo su na osnovu anketiranja tržišta predstavila da od 11.659 stanovnika u gradu Opatija, više od 90% je kreditno zaduženo, a velika većina ima pozitivna iskustva sa kratkoročnim pozajmicama.\nSve što treba da znate o tome kako funkcioniše zajam online Opatija jeste da je u pitanju veoma jednostavna procedura, koja ne zahtijeva obimnu papirologiju ili čekanje u redovima. Sve što je potrebno da uradite jeste da ispunite zahtjev online, dostavite potrebnu dokumentaciju i sačekate odobrenje tima kako biste podigli vaš novac. Brzo, jednostavno i sigurno do gotovine koja vam je potrebna.


Besplatan boravak u banji za 254 penzionera sa teritorije Kruševca | RTK\nObjavljeno: nedelja, 21. jul 2019.\nNa osnovu odluke Republičkog fonda za penzijsko i invalidsko osiguranje, 254 penzionera sa teritorije grada Kruševca dobilo je desetodnevni besplatan oporavak u nekoj od banja u Srbiji, saznajemo u kruševačkom Udruženju penzionera.\nKonkurisalo je 1.400 penzionera, rekao je predsednik Udruženja penzionera Kruševac Miloje Bogićević i naglasio da je nakon analize medicinske dokumentacije napravljena rang lista za one penzionere koji su ispunili određene uslove i kriterijume za korišćenje banjskog oporavka. Jedan od uslova je da nisu koristili ovo pravo poslednjih 5 godina. Kruševački penzioneri u zavisnosti od preporuke lekara mogu da se odluče za neku od banja u okruženju, Vrnjačku, Ribarsku, Lukovsku, Prolom ili Soko Banju, rekao je Bogićević.\nDestodnevni boravak podrazumeva besplatan smeštaj, ishranu i banjski tretman, a moze se iskoristiti do kraja godine.\nPrethodno : Javno komunalno preduzeće Kruševac brine o higijeni grada\nSledeće : Koncert Cakane u Kruševcu


ZAKON O INFORMACIONOJ BEZBEDNOSTI: PREDVIđENO JE OSNIVANJE NACIONALNOG CENTRA ZA PREVENCIJU I ZAšTITU OD BEZBEDNOSNIH RIZIKA U IKT SISTEMIMA OD POSEBNOG ZNAčAJA, KAO I TELA ZA KOORDINACIJU POSLOVA INFORMACIONE BEZBEDNOSTI PRI VLADI RS\nNarodna skupština Republike Srbije usvojila je 26. januara 2016. godine Zakon o informacionoj bezbednosti (dalje: Zakon), koji će povećati nivo zaštite i bezbednosti informacionih sistema u Srbiji.\nZakonje prvi krovni propis u ovoj oblasti koji određuje mere zaštite od bezbednosnih rizika u informaciono-komunikacionim sistemima, odgovornost pravnih lica prilikom upravljanja ovim sistemima i nadležne organe za sprovođenje mera zaštite.\nZakon se odnosi na informaciono komunikacione sisteme (IKT) od posebnog značaja jer obavljaju poslove od opšteg interesa za širu društvenu zajednicu i svako narušavanje bezbednosti tih sistema može da izazove velike štete.\nTo su organi javne vlasti, sistemi u kojima se obrađuju naročito osetljivi podaci o ličnosti i sistemi koji obavljaju delatnosti od opšteg interesa.\nOsim što se ovim Zakonom povećava nivo zaštite i bezbednosti informacionih sistema u Srbiji, cilj je i da se se podigne svest kod organa i građana o opasnostima koje mogu da uslede ukoliko se ovi sistemi nedovoljno štite.\nMinistarstvo nadležno za poslove informacione bezbednosti dobilo je sva izvršna ovlašćenja u sprovođenju ovog Zakona i ono će obavljati inspekcijski nadzor nad IKT sistemima od posebnog značaja.\nU okviru RATEL-a će biti osnovan Nacionalni centar za prevenciju i zaštitu od bezbednosnih rizika u IKT sistemima (Nacionalni CERT).\nNacionalni CERT je zadužen za prevenciju i zaštitu bezbednosnih rizika u IKT sistemima na nacionalnom nivou, saradnju sa istim institucijama iz drugih država imajući u vidu da incidenti u informacionim sistemima najčešće imaju prekogranični karakter.\nU Upravi za zajedničke poslove republičkih organa će biti formiran CERT republičkih organa koji će voditi računa o bezbednosti informacionih sistema u republičkim organima.\nPredviđeno je i osnivanje Tela za koordinaciju poslova informacione bezbednosti pri Vladi Republike Srbije, koje će sačinjavati predstavnici državnih organa čiji su poslovi povezani sa informacionom bezbednošću.\nČlanovi ovog tela će biti predstavnici ministarstava nadležnih za poslove informacionog društva, odbrane, unutrašnjih poslova, spoljnih poslova, pravde, predstavnici službi bezbednosti, Generalnog sekretarijata Vlade, Nacionalnog i Republičkog CERT-a.


22.03.2019 11:01 | Agencije\nSarajevo - Njemačka inicijativa za pronalaženje dobavljača u zemljama zapadnog Balkana biće održana 6. juna u Dortmundu.\nCilj projekta je da se u okviru jednodnevnog događaja odabrane kompanije iz Bosne i Hercegovine i zemalja zapadnog Balkana sastanu s njemačkim firmama koje traže dobavljače robe i usluga iz traženih djelatnosti poslovanja. Zainteresovane njemačke kompanije dolaze pretežno iz metaloprerađivačkog sektora, dobavljačkog sektora za autoindustriju, sektora prerade i proizvodnje materijala od plastike, kao i elektro i elektronskog sektora.\nJedna od kompanija koje će učestvovati u razgovorima je i “Siemens”, jedna od najpoznatijih njemačkih i svjetskih kompanija koja djeluje u raznim oblastima. U ovom konkretnom slučaju, zainteresovani su za snabdjevača čeličnim zavarenim dijelovima (okviri, spremnici itd.).\n“Siemens” je jedna od 52 njemačke kompanije koje kroz ovu inicijativu traže partnere u BiH i na zapadnom Balkanu.\nZanimljiva je kompanija “Outotec”, koja se bavi tehnologijama za održivo korištenje prirodnih resursa. Kompanija zapošljava 4.000 stručnjaka širom svijeta i ima godišnje prihode od 1,1 milijardu evra.\nMeđu potencijalnim partnerima koji se nude bh. kompanijama je i firma “Wiloo”, koja je globalni igrač u oblasti proizvodnje pumpi za vodu, a čiji su godišnji prihodi 1,4 milijarde evra. Ova kompanije je zainteresovana za snabdjevača plastičnim dijelovima.\nSa njemačke strane stola sjediće i predstavnici kompanije “Minimax GmbH & Co. KG”, koja takođe ima prihode od 1,4 milijarde evra. Ova firma se bavi zaštitom industrijskih postrojenja od požara. Među njemačkim kompanijama biće i jedan od vodećih svjetskih proizvođača filtera “Mann+Hummel”, čiji su godišnji prihodi oko četiri milijarde evra.\nJedna od njemačkih kompanija koje će učestvovati na razgovorima je i “Hundac”, koja zapošljava 10.000 ljudi, a ima prihode od 1,5 milijardi evra. Ova kompanija se bavi proizvodnjom hidrauličnih sistema.\nFirma “Hettic Group” takođe ima godišnje prihode oko milijardu evra. Bavi se proizvodnjom opreme za namještaj (šarafa, šarki itd.), a traži snabdjevača metalnim i plastičnim dijelovima. Oko milijardu evra prihoda godišnje ostvaruje i kompanija BPW, koja se bavi proizvodnjom dijelova za osovine i prikolice. Partnere traži i kompanija “Agilent Technologies”, koja upošljava 14.000 radnika i ima godišnje prihode od četiri milijarde evra. Kompanija se bavi proizvodnjom laboratorijske opreme.\nTu su u brojne druge kompanije čiji godišnji prihodi iznose po nekoliko stotina miliona evra.


RTS :: Miliband: Događaji na srpsko-mađarskoj granici mračna strana Evrope\nDruštvo Miliband: Događaji na srpsko-mađarskoj granici mračna strana Evrope\nčetvrtak, 17. sep 2015, 10:19 -> 10:33\nPredsednik Međunarodnog komiteta spasa Dejvid Miliband kaže da događaji na srpsko-mađarskoj granici, gde je u sredu mađarska policija ispalila suzavac na izbeglice među kojima je bilo žena i dece, otkrivaju "mračnu stranu evropskog karaktera".\nDejvid Miliband je u izjavi za agenciju AP istakao da je "svako ko ima bar gram morala zaprepašćen onim što se dešava u tim delovima Evrope", prenosi Tanjug.\nPredsednik Međunarodnog komiteta spasa (IRC) Miliband, bivši šef britanske diplomatije, pohvalio je vođstvo Nemačke u odgovoru na izbegličku krizu koja je zahvatila Evropu, ali je kritikovao odluku Mađarske da podigne ogradu na svojoj granici kako bi sprečila priliv izbeglica.\nTo je ocenio kao "pogrešnu i kratkovidu odluku, koja je, u kombinaciji sa taktikama maltretiranja, očigledno užasna".\nMađarska policija je u sredu upotrebila suzavac i vodene topove kako bi sprečila izbeglice da uđu u Mađarsku, a u sukobima je povređeno oko 300 ljudi.\nU tu zemlju je od početka godine ušlo više od 200.000 izbeglica, uglavnom peške iz Srbije, a njihova krajnja odredišta su Nemačka i druge bogate zapadnoevropske zemlje.


Пантелић: Покретне слике као у најбољим годинама Феста\nUmetnički direktor Festa Jugoslav Pantelić najavljuje da će ovogodišnje 46. izdanje festivala ponuditi za svakoga po nešto – od filma „Oblik vode“ Giljerma del Tora, koji ima 13 nominacija za Oskara, do libanskog ostvarenja „Martir“ Mazena Kaleda, te da je selekcija napravljena da zadovolji sve zaljubljenike u film.\nPantelić je u intervjuu Tanjugu istakao da su festivali poput Festa poslednjih godina više nego ikada značajni zbog „malih filmova, koji ne mogu da dobiju utakmicu sa hitovima velikih studija“.\n„Glavnina našeg bioskopskog repertoara jeste sačinjena od naslova koje prati bombastična reklama, koji imaju ođek svuda u svetu, ali mali film malih kinematografija, koji ne podrazumeva veliki budžet, ali podrazumeva orgoman trud, znanje i lepotu, nekako lagano nestaje iz našeg redovnog bioskopskog repertoara“, primetio je Pantelić i dodao da su zbog toga značajni festivali.\nOn naglašava da među 116 ostvarenja, koja će biti prikazana na Festu od 23. februara do 4. marta, nalaze se ona po kojima će se pamtiti dodela Oskara, nagrade BAFTA, zatim pobednici najznačajnijih svetskih festivala, ali i filmovi koji „nagoveštvaju dolazak velikih reditelja“.\n„Imamo prepoznate autore iz svih delova sveta koji svojim filmovima zaista nude nešto novo. Program Festa je napravljen tako da zadovolji sve zaljubljenike u film, od filma koji ima 13 nominacija za nagradu Američke filmske akademije – „Oblik vode“ Giljerma del Tora do filma „Martir“ Mazena Kaleda iz Libana“, kaže Pantelić.\nNa Festu će biti, poručuje umetnički direktor, za svakoga po nešto, a on je uveren da će publika „ove godine moći da bira kao što je to činila u najboljim godinama festivala“.\nNe želeći da govori o dominantnim temama filmova iz ovogodišnje selekcije, niti da li se slika sveta koju nude filmski stvaraoci promenila u odnosu na prethodne godine, Pantelić je kazao da umetnike inspiriše realnost, problemi, ali i lepota koju život nosi.\n„Ukoliko govorimo o pravom autoru, pravom umetniku, njegovo viđenje stvarnosti ne mora da se poklopi sa našim viđenjem, ali ćemo ga prepoznati kao dobronamerni gledaoci koji od filma zahtevaju ono što on treba da nudi, a to su pokretne slike života“, smatra Pantelić.\nNa pitanje koje filmove publika nikako ne bi smela da propusti na predstojećem Festu, njegov umetnički direktor preporučuje svih 116 naslova.\n“Prvi film za 46. Fest selektovan je dve nedelje pred početak prethodnog Festa. Reč je o ostvarenju “Zovi me svojim imenom” (“Zabranjena ljubav”) Luke Gvadanjina. Mi smo se borili da taj film imamo prošle godine na Festu, ali to nije bilo moguće”, rekao je Pantelić.\nS obzirom da je dodela Oskara poslednjeg dana Festa, on očekuje da će pogled većine ljubitelja filma biti usmeren ka naslovima koji su nominovani za to prestižno priznanje i dodaje da bi situacija bila ista i da se Fest održava u Parizu, Londonu, Moskvi ili Pekingu.\n“Film koji otvara Fest – “Tri bilborda iz Edinbunga u Misuriju”, “Oblik vode” koji ima 13 nominacija za Oskara, “Zovi me svojim imenom”, film o kome se najviše priča u poslednje vreme ili možda izuzetan naslov “Ja, Tonja” ili “Lady Bird“, nešto je što će sigurno izazvati veliko interesovanje publike”, kaže Pantelić.\nOn skreće pažnju i na filmove “Vernost” Mihaela Roskama, “Iskušenik” Pola Šrejdera, “Oproštaj” Rolanda Džofija, koji dolazi u Beograd da primi nagradu “Beogradski pobednik”, a u kome je, prema Pantelićevoj oceni, Forest Vitaker odigrao možda najbolju ulogu u karijeri.\n“Beograd je definitivno mesto na kome se prikazuju potpuno novi filmovi. Komentari posetioca Festa i kako se oni budu odredili u odnosu na neki film, uticaće na ljude širom planete da li će se opredeliti da taj film gledaju. Takva situacija je i sa “Evom” Benoa Žakoa, koja u Beograd stiže par dana pred parisku premijeru ili sa naslovima koji se prikazuju dan ili dva posle Berlinskog filmskog festivala”, istakao je Pantelić.\nOn dodaje da je u tome draž festivala i da se beogradska publika navikava da bude jedna od prvih koja se susreće sa filmskim naslovima, s tim što će im biti na raspolaganju i već provereni filmovi, koji su prošli sud filmskih akademija i festivala.\nPored dobitnika nagrade “Beogradski pobednik”, već pomenutog britanskog reditelja Rolanda Džofija, zatim mađarskog autora Ištvana Saba i ruskog režisera Karena Šahnazarova, Pantelić je najavio dolazak i mađarskog sineaste Kornela Mundruca čiji je svaki film do sada imao projekciju na Festu. Mundruco će ovoga puta predstaviti svoje najnovije ostvarenje “Jupiterov mesec”, za koji Pantelić kaže da je “verovatno najhrabriji film snimljen u Evropi, ako ne i šire u prethodnoj sezoni”.\n“Mundruco u “Jupiterovom mesecu” na nesvakidašnji i veoma emotivan i potreban način tretira život izbeglica koji je tema i nekih drugih osvarenja, poput danskog filma “Šarmer” posvećenog socijalizaciji migranata u zapadnoevropskom društvu”, rekao je on.\nVećina takmičarskih filmova imaće svoje predstavnike na Festu kao i prethodnih godina. Pantelić najavljuje i veliki broj gostiju iz regiona poput glumaca Sabastijana Kavace (Slovenija) i Gorana Bogdana (Hrvatska), koje je publika nedavno gledala u seriji “Senke nad Balkanom”, zatim hrvatskog reditelja i scenariste Dalibora Matanića, bosanskogercegovačkog glumca Emira Hadžihafizbegovića i drugih.\n“Velika imena iz regiona, velika imena iz Evrope i iz našeg susedstva, kao i legendarni autori koji će dobiti nagradu, biće stvarnost 46. Festa, a biće tu i iznenađenja”, rekao je Pantelić.\n“Čoveku je ponekad potrebna magija i ponekad treba da zaboravi na sve i prepusti se čarima pokretnih slika, tako da je ovo doba godine u Beogradu, upravo to vreme“, poručuje za kraj Pantelić u skladu sa sloganom Festa – „Priđi bliže“.\nRialda Šebek: Još se sećam Bobinog poljupca\nZmajeva nagrada Zoranu Kostiću


Izbori u opštinama Doljevac, Kladovo, Kula i Lučani 16. decembra 2018. godine – Agencija za sprečavanje korupcije\nIzbori u opštinama Doljevac, Kladovo, Kula i Lučani 16. decembra 2018. godine\nPotpisan Protokol o saradnji sa francuskom Agencijom za borbu protiv korupcije\nIzbori za odbornike u skupštinama opština Doljevac, Kladovo, Kula i Lučani raspisani su za 16. decembar 2018. godine. Svi politički subjekti koji imaju proglašene liste dužni su da se tokom izborne kampanje pridržavaju odredaba Zakona o finansiranju političkih aktivnosti. Shodno članu 29. ovog Zakona, politički subjekti (koalicije, političke stranke i grupe građana koje imaju proglašene liste, bez obzira na to da li su osvojile mandate ili ne) imaju obavezu da Agenciji za borbu protiv korupcije podnesu izveštaje o troškovima izbornih kampanja, najkasnije 30 dana od dana objavljivanja konačnih rezultata izbora.\nAgencija podseća da javni funkcioneri tokom izborne kampanje mogu da vrše funkciju u političkoj stranci, odnosno da učestvuju u njenim aktivnostima ako to ne ugrožava vršenje javne funkcije i ako to nije zakonom zabranjeno.\nPrema članu 29. Zakona o Agenciji za borbu protiv korupcije, funkcioneru je zabranjeno da koristi javne resurse i skupove na kojima učestvuje i susrete koje ima u svojstvu funkcionera, za promociju političkih stranaka, odnosno političkih subjekata. Osim toga, funkcioner ima dužnost da uvek nedvosmisleno predoči sagovornicima i javnosti da li iznosi stav organa u kojem vrši javnu funkciju ili stav političke stranke, odnosno političkog subjekta.


ZADUŽENJE ZA MODERNIZACIJU UNIVERZITETA - Foca-online.info | Novosti iz Foče\nZADUŽENJE ZA MODERNIZACIJU UNIVERZITETA\nObjavljeno četvrtak, 10 april 2014 16:32\nBANJALUKA - Narodna skupština Republike Srpske razmotrila je danas prijedlog odluke o prihvatanju zaduženja Srpske od 10 miliona evra prema Vladi Austrije posredstvom Unikredit banke po projektu modernizacije Univerziteta Istočno Sarajevo – faza dva.\nMinistar finansija Republike Srpske Zoran Tegeltija istakao je da je cilj projekta modernizacija i osposobljavanje Univerziteta u Istočnom Sarajevu za kvalitetnije izvođenje nastave i uključivanje u savremena naučna istraživanja u Evropi i svijetu.\n"Realizacijom kreditnih sredstava biće nabavljena oprema za modernizaciju Univerziteta u Istočnom Sarajevu, biće izgrađen studenski dom u Foči i izvršena rekonstrukcija i adaptacija Pravoslavnog bogoslovskog fakulteta u Foči", rekao je Tegeltija, obrazlažući Prijedlog o kreditnom zaduženju.\nOn je naglasio da je otplata kredita 10 godina, da nema kamte, te da je period odgađanja plaćanja 5,5 godina.\nTegeltija je naveo da je korisnik i dužnik po kreditu Republika Srpska.


Tabaković: Srbija nerizična za ulaganja, investicioni rejting na dohvat\nBEOGRAD – Premija rizika Srbije je sada među najnižim u regionu, a 12. novembra se spustila na svega 34 bazna poena, izjavila je danas guverner Narodne banke Srbije Jorgovanka Tabaković.\nTabaković: Poboljšan rejting nagrada za odgovornu politiku i stabilnost\nBEOGRAD – Guverner NBS Jorgovanka Tabaković danas je povodom podizanja kreditnog rejtinga Srbije izjavila da to znači de se uvodimo u red zemalja koje su uređene i u kojoj se odgovorno vodi ekonomska politika i drži do svoje stabilnosti.\nMoody's popravio izglede za povećanje kreditnog rejtinga Srbije\nBEOGRAD – Rejting agencija Moody's popravila je izglede za povećanje kreditnog rejtinga Srbije za zaduživanje u domaćoj i stranoj valuti sa „stabilnih" na „pozitivne" i potvrdila kreditni rejting Srbije na nivou „Ba3".\nTabaković: Nivo problematičnih kredita u Srbiji najniži od 2008. godine\nBEOGRAD - Nivo problematičnih kredita u Srbiji pao je na 4,98 odsto što je najniži nivo od 2008. od kada se prate ovi podaci, kaže guverner NBS Jorgovanka Tabaković.\nTabaković: Direktne strane investicije dostigle dve miliarde evra\nBEOGRAD - Guvernerka Narodne banke Srbije rekla je da je vrednost direktnih stranih investicija ove godine do jula iznosila dve milijarde evra i da očekuje da se taj trend rasta nastavi do kraja godine.\nTabaković: Najave o povećanju plata i penzija osnovane\nBEOGRAD – Guvernerka Narodne banke Srbije Jorgovanka Tabaković izjavila je danas da su najave o povećanju plata i penzija do kraja godine osnovane i da to ni na koji način neće ugroziti nisku inflaciju ni stabilne javne finansije.\nSrbija otvorila Poglavlje 9 o finansijskim uslugama\nBRUXELLES - U Bruxellesu, na Međuvladinoj konferenciji Evropske unije i Srbije, otvoreno je Poglavlje 9 pristupnih pregovora sa EU o finansijskim uslugama.\nBEOGRAD – Guverner Narodne banke Srbije Jorgovanka Tabaković istakla je da je ekonomsko okruženje u Srbiji stimulativno za poslovanje, kao i da su stvorene dobre osnove za održiv rast i razvojne aktivnosti.\nPlan reformi srpske ekonomije u sedam tačaka\nBEOGRAD – Poreska reforma, reforma rudarskog i energetskog sektora, nastavak borbe za investitore, deo su paketa reformi od sedam tačaka koje će država preduzeti u narednih godinu dana u cilju bržeg privrednog rasta.\nTabaković: Poslušaću Vučića, NBS kupuje zlato\nBEOGRAD - Narodna banka Srbije ima više od 20 tona deviznih rezervi zlata u trezoru, izjavila je guverner Jorgovanka Tabaković.\nNBS sumnja na kartelsko ponašanje banaka\nBEOGRAD - Tabaković je, takođe, nagovestila da ovakvo ponašanje banaka "pokrivaju" određena strukovna udruženja.\nNBS povećala procenu rasta srpskog BDP-a na 4%\nBEOGRAD - Narodna banka Srbije je revidirala procenu rasta bruto domaćeg proizvoda (BDP) u 2018. godini sa 3,5 na četiri odsto, izjavila je danas guvernerka Jorgovanka Tabaković.\nNajveće banke iz Srbije iznele 500 miliona evra\nBEOGRAD - Najveću dobit u dinarima banke su ostvarile baš prošle godine 68,7 milijardi dinara, dok je jedina godina kada je ceo sektor bio u minusu 2,1 milijardu dinara bila 2013. godina.\nTabaković: Finansijski sistem u Srbiji otporniji na međunarodne uticaje\nBEOGRAD - Finansijski sistem u Srbiji je sada otporniji na međunarodne uticaje, pre svega jer je smanjeno učešće javnog duga u bruto domaćem proizvodu.\nTabaković: Štedim u dinarima, a kredit nisam nikad uzimala\nBEOGRAD - "Dinar je stabilna valuta i prošle godine bio je druga najbolja valuta u svetu, a inflacija je već pet godina pod kontrolom".\nTabaković: Smanjen nivo problematičnih kredita\nBEOGRAD - Guverner Narodne banke Srbije Jorgovana Tabaković izjavila je da je udeo problematičnih kredita u ukupnim bankarskim pozajmicama na kraju juna ove godine smanjen na 7,8 odsto.\nTabaković: Dinar ostaje jak, kurs stabilan\nBEOGRAD - "O kretanjima kursa i kretanjima na deviznom tržištu možda najilustrativnije govori podatak da smo od početka godine kupili milijardu evra da dinar ne bi previše jačao."\nBEOGRAD - Za prvih pet meseci ove godine Narodna banka Srbije novčano je kaznila 11 banaka u zemlji koje su prekršile zakone o zaštiti korisnika finansijskih usluga.\nBEOGRAD - Za izbor Jorgovanke Tabaković na mesto guvernera NBS glasalo je 142 poslanika, protiv je bilo šest poslanika, a nije bilo uzdržanih.\nU Srbiji obavljena prva transakcija China UnionPay karticom\nBEOGRAD - U Srbiji je danas obavljena prva transakcija China UnionPay, platnom karticom najveće kartične šeme na svetu, i to na bankomatu Banke Poštanska stedionica u beogradskoj Knez Mihailovoj ulici.\nVučić predložio da Jorgovanka Tabaković ponovo bude guverner\nBEOGRAD - Predsednik Srbije Aleksandar Vučić predložio je Skupštini Srbije da funkciju guvernera Narodne banke Srbije (NBS) i u narednom šestogodišnjem mandatu obavlja Jorgovanka Tabaković.\nTabaković o kreditima u francima: Sve smo objasnili građanima\nBEOGRAD - Kada je vrednost švajcarskog franka naglo skočila u januaru 2015. godine, NBS je donela četiri modela na osnovu kojih se olakšava otplata kredita u zavisnosti od svakog pojedinačnog slučaja, objasnila je guverner NBS.\nBloomberg: Vučić želi Jorgovanku Tabaković na čelu NBS u još jednom mandatu\nBEOGRAD - Imamo jak dinar, radimo zajedno na makroekonomskoj stabilnosti, fiskalnoj konsolidaciji, i imamo veoma dobre rezultate. Ako ona želi da ostane, ostaće - naveo je srpski predsednik.\nCilj novog aranžmana sa MMF makrostabilnost kao osnova rasta\nBEOGRAD - Govoreći o rezultatima trogodišnjeg аrаnžmаnа sa MMF-om, Vujović je kazao da su postignuti rezultаti jаsаn signаl investitorimа dа ulаžu u srpsku ekonomiju.\nTabaković: Jak dinar dokaz i da investitori veruju u Srbiju\nBEOGRAD - Ona je rekla da je dinar u 2017. ojačao prema evru za 4,2 odsto i da su od februara pojačani pritisci na jačanje dinara, kao i u velikom delu 2017. godine.\nNBS: Inflacija ove godine bliže donjoj ciljanoj granici, ubrzanje ekonomskog rasta\nBEOGRAD - Inflacija će se u Srbiji ove godine kretati bliže donjoj ciljanoj granici, a očekivani privredni rast je oko 3,5 odsto, rekla je danas guvernerka Tabaković.\nNBS omogućila manje učešće za kredite za kupovinu jeftinijih stanova\nBEOGRAD - Narodna banka Srbije donela je odluku kojom su stvoreni uslovi za povoljnije kreditiranje u okviru državnog projekta izgradnje jeftinih stanova, izjavila je guverner NBS Jorgovanka Tabaković.\nNarodna banka Srbije: Izveštaji Skupštini se dostavljaju redovno\nBEOGRAD - Narodna banka Srbije demantovala je navode pojedinih poslanika da NBS ne dostavlja redovne izveštaje Narodnoj skupštini i navela da je sve propisane izveštaje u proteklih pet godina dostavila u roku.\nRIJEKA - Situacija oko jaružala »Willem Van Rubroeck«, na konto koji bi se državni proračun trebao popuniti za 560 milijuna kuna, još uvijek se nije pomakla ni za milimetar.


„Ugovorena plata“ dopuštenost u skladu sa izmjenama Zakona o radu (Sl.gl.RS 119/21) - Advokati Cvijanovic\nby Vladimir Cvijanović\nNova 2022.godina sa sobom je donijela i izmjene u domenu radno-pravne regulative Republike Srpske, a koje izmjene su objavljene u Službenom glasniku 119/21, i zasnivaju se u „zaokretu“ normotvorca u domenu plata i prelasku na sistem bruto plata, te izmjeni same strukture zakonskog pojma plate. Uvodno, mišljenja sam da je prelazak na sistem bruto plata umnogome zakomplikovao stvari u radno-pravnim odnosima, te je evidentno da , kako poslodavci, tako i radnici, a i sama Inspekcija rada, imaju probleme u primjeni novih propisa.\nNovim izmjenama i dopunama Zakona o radu predviđena je i drugačija zakonska struktura plate, pa tako, „dio plate za radni učinak“ više nije samostalni element plate kako je to do sada bio, već je isti podveden u sva ostala zakonska uvećanja plate, a i sva druga primanja iz radnog odnosa su ispravno, isključena iz plate. Sistematiku plate sada čine :“osnovna plata“ i „zakonska uvećanja“.\nČlanom 123. Zakona o radu su predviđeni elementi „osnovne plate“, pa je tako, saglasno i dosadašnjoj normativnoj praksi predviđeno da osnovnu platu čine : „koeficijent složenosti posla“ i „cijena rada“, odnosno, proizvod ova dva elementa jeste osnovna plata.\nPitanje koje se posljednjih dana moglo čuti u javnom diskursu jeste, da li Zakon o radu , odnosno, izmjene i dopune istog, dopuštaju „ugovorene plate“. Pod kolokvijalnim izrazom „ugovorene plate“, privrednici smatraju plate određene u fiksnom iznosu u samom ugovoru o radu, najčešće predviđene za upravljačke strukture svih nivoa (rukovodioce sektora, službi, izvršne direktore i dr).\nO predmetnom postoje oprečna mišljenja, pa tako pojedini predstavnici nadzornih organa, u javnim izlaganjima, iznose stavove da je ugovorena plata previđena samo kod „menadžerskih“ugovora, odnosno, samo za direktore koji ne zasnivaju radni odnos, ali ne i u pogledu ostalih radnih mjesta.\nMoje mišljenje po predmetnom pitanju je drugačije, te smatram da je predmetno dopušteno u pogledu svih radnih mjesta, s tim da se mora poštovati princip ugovaranja bruto plate .\nOsnov za lični stav jeste odredba čl.121.st.2. Zakona o radu koja ostavlja mogućnost poslodavcu i radniku da, makar i u samom ugovoru o radu, odrede drugačiji način određivanja plate od načina normiranog u stavu 1. istog člana, a u st.1. je upravo predviđena struktura plate koju čini: „osnovna plata“ i „zakonska uvećanja“. Zakonodavac je , kao jedino ograničenje u primjeni date norme predvidio zabranu da takvo zasebno određivanje plate, ne bude nepovoljnije po radnika u odnosu na zakonsko određivanje strukture plate. Navedeno ograničenje je u biti implementacija zakonskog načela iz čl. 10.st.2. Zakona o radu, i ne predstavlja bilo kakvu novinu , već možda i nepotrebno gomilanje sadržine norme, kod postojeće egzistencnije odredbe čl.10.st.2. koja se odnosi na sve uslove rada, pa tako i platu.\nI sam Pravilnik o obrascima ugovora o radu (Sl.gl.RS 9/22) koji u obrascu ugovora o radu, ne predviđa način obračuna „osnovne plate“, tj. ne predviđa, u tekstu istog, koeficijent složenosti posla i cijenu rada, već samo jedinstveni pojam „bruto plata“ potvrđuje goreizneseno. Primjedba ovom mom stavu mogla bi se uputiti iz razloga što se pod pojmom „bruto plate“ podrazumijeva ukupna plata saglasno Zakonu o radu, a ne osnovna plata. To je tačno međutim, sistemskim i teleološkim tumačenjem Pravilnka o obrascima ugovora o radu očigledno je da se pod pojmom „bruto plate“ u tački 3. (obrasca ugovora na neodređeno vrijeme) i tački 4. (obrasca ugovora na određeno vrijeme) podrazumijeva osnovna plata u bruto iznosu, a ne ukupna bruto plata. Svakako, ovakve terminološke kontradikcije između izvršne vlasti , kao donosioca Pravilnika, i zakonodavne vlasti, kao donosioca zakona, nisu pohvalne i zahtjevaju primjenu tumačenja radi iznalaženja pravog smisla norme. Svakako, date kontradikcije bi mogle stvoriti probleme kako po radnike tako i po poslodavce, no istima se dalje neću baviti radi konciznosti ovog rada.\nMeđutim, ono na šta će vrlo teško biti dati odgovor u praksi, jeste pitanje ocjene povoljnosti drugačijeg određivanja plate po radnika, u odnosu na zakonski način određivanja „osnovna plata“+“zakonska uvećanja“, a ovo iz razloga što u pravilu ne postoje komparativni elementi (koeficijent složenosti posla i cijena rada) sa kojima bi mogli uporediti ugovorenu platu konkretnog radnika. Kao drugo pitanje, nameće se pitanje, da li je neophodno radnicima koji imaju ugovorenu platu istu uvećavati, po osnovu zakonskih uvećanja(rad noću, prekovremeni rad i dr). Cijeneći odredbe Zakona o radu, zakonodavac dopušta drugačiji način određivanja plate, odnosno, da se isključi kako osnovna plata tako i zakonska uvećanja, jer oboje navedeno čini zakonski pojam plate, a koja plate se može, kako je navedeno, drugačije odrediti sporazumom poslodavca i radnika. Stava sam da će se tek tada stvoriti problemi u procjeni, da li je ugovorena plata po radnika povoljnija u odnosu platu određenu po zakonskoj strukturi, jer se ovakvoj procjeni može rigidno pristupati, što se i čini, gdje se zaključuje da samim tim što ne postoje zakonska uvećanja, kao element plate, da je isto nepovoljnije po radnike, ne ulazeći u samu visinu plate i kolika bi ista bila da se odredi po zakonskoj strukturi. Moj prijedlog bi bio da se ugovori osnovna plata, a da se radniku isplaćuju i sva zakonska uvećanja , jer će se na ovaj način lako i jednostavno potvrditi povoljnost ovakvog određivanja plate po radnika, tj. da ne postoji ugovaranje manjeg obima prava od prava koja radniku Zakon priznaje.\nUkoliko se poslodavac i radnik dogovore o fiksnoj plati, bez zakonskih uvećanja, iako će vjerovatno stav Inspekcije biti da je ovakav način određivanja plate ništav, suprotan interesima radnika, ja ne dijelim takvo mišljenje, jer u pravilu ne postoji uporedni radnik na osnovi čijih primanja bi se mogao kompromitovati ovakav način određivanja plate. Ovdje podrazumijevam isključivo plate koje su iznad najniže plate. U cilju prevazilaženja ove situacije, ukoliko je već opredijeljenje ugovornih strana da se odredi jedna, jedinstvena i fiksna mjesečna plata, bez zakonskih uvećanja koja se isplaćuju po Zakonu o radu, moj prijedlog bi bio da se fiksna plata ugovori na način da se radniku isplaćuje i osnovna plata i zakonska uvećanja u fiksnom i paušalnom mjesečnom iznosu, bez obzira da li je u konkretnom mjesecu bilo osnova za isplatom uvećanja plate (noćni rad, prekovremeni rad, dežurstvo ili sl) , čime bi se zadovoljila forma, a istovremeno obezbjedila suština, da se radi o fiksnoj mjesečnoj plati.\nSvakako, valjalo bi predvidjeti da se ta plata povećava proporcionalno iz godine u godinu, po sili ugovora, a sve kako bi se obezbjedio ekvivalent uvećanju plate po osnovu minulog rada, koje uvećanje se u zakonskom režimu pojma plate isplaćuje radnicima .\nZaključno, smatram da se odredbe Zakona o radu Republike Srpske dosta restriktivno tumače, sve sa intencijom zaštite položaja radnika, no ne smijemo zaboraviti da je i ugovor o radu emanacija načela autonomije volje ugovornih strana , kao opšteg načela Zakona o obligacionim odnosima, te je neophodno ugovornim stranama obezbjediti određeni stepen autonomije volje kako se dati princip ne bi negirao. Osim toga, mišljenja sam da se pojedine zakonske odredbe uopšte ne primjenjuju, odnosno, čak bi se i primarnim metodama tumačenja, gramatičkim i jezičkim, norme čl.121.st.2. Zakona o radu dalo zaključiti da su zakonske odredbe koje se tiče strukture plate, odredbe dispozitivne prirode, a ne imperativne, i da je dopušten i drugačiji način određivanja plate, ali da ista bude u novcu i ugovorena u bruto iznosu.


STEFANOVIĆ : U SRBIJU DO SADA UŠLO 120.000 MIGRANATA - JUGPRESS\nSTEFANOVIĆ : U SRBIJU DO SADA UŠLO 120.000 MIGRANATA\nPostavio: Jugpress 4 Septembra, 2015\nMinistri unutrašnjih poslove Republike Srbije, Savezne Republike Austrije, Mađarske i Republike Makedonije potpisali su danas u Ohridu Memorandum o razumevanju i saradnji u oblasti zaštite granica kojim je predviđeno organizovanja zajedničkih mešovitih patrola i istražnih timova policija zemalja potpisnica.\nMemorandum su potpisali ministar unutrašnjih poslova Republike Srbije Nebojša Stefanović, ministar unutrašnjih poslova Austrije Johana Mikl Lajtner, zamenik državnog sekretara za EU i međunarodne odnose Ministarstva unutrašnjih poslova Mađarske Kristina Berta i ministar unutrašnjih poslova Republike Makedonije Mitko Čavkov.\nStefanović je rekao da je taj dokument mali ali jasan korak koji pokazuje da zemlje potpisnice žele da učine sve što mogu da postanu deo globalnog i svrsishodnog rešenja za dramatično povećanje broja izbeglica.\nStefanović je ukazao da je neophodno da Evropska unija što pre pronađe sveobuhvatno i celovito rešenje, a ne ono koje će parcijelno zadovoljiti jednu, dve ili tri države.\n„Iako Srbije nije članice Evropske unije, naša država, kao odgovorna zemlja, spremna je da preuzme svoj deo obaveza u rešavanju ove krize, da preuzme jedan broj migranata koji bi došao u našu zemlju. Spremni smo da nastavimo da budemo dobar domaćin i da sa svim evropskim državama radimo na pronalasku sveobuhvatnog rešenja“, rekao je Stefanović.\nOn tvdi da su „ Grčka, Makedonija, Srbija i Mađarska isključivo zemlje tranzita i da nije realno očekivati da podnesu najveći teret migracija i da, faktički, sve što se dešava postane problem tih zemalja“.\n„Ovo je problem Evrope , ne samo zemalja članica, već čitave Evrope koja treba da pokaže šta su evropske vrednosti, šta je evropski put i da to ne zaboravi kada donosi različite mere“, rekao je Stefanović i dodao da Srbija očekuje konkretnu finansijsku pomoć, ali i pomoć u drugim sredstvima kako bi efikasno i humano prihvatila ove ljude.\nU prilog tvrdnji da se Srbija suočava sa jačim prilivom migranata i izbeglica iz ratom zahvaćenih područja, Stefanović je naveo da je samo u prvih osam meseci ove godine u Srbiji registrovano više od 120. 000 migranata.\n„Srbija vodi žestoku borbu protiv šverca ljudi i od početka godine uhapisli smo više od 850 ljudi zbog sumnje da su počinili ova krivična dela. Jasno smo pokazali iskrenu nameru da zaustavimo ovakvu vrstu kriminala i nedozvolimo eksploataciju izbeglica, koji su teškom mukom zbog rata u njihovim zemljama naterani da dođu u evropske zemlje“, rekao je Stefanović.\n„Koliko je povećan njihov priliv, pre svega iz Sirije i Avganistana, najbolje govori podatak da smo tokom prvih osam meseci ove godine otkrili skoro pet puta više iregularnih migranata nego tokom cele prošle godine. Samo prilikom nezakonitog prelaska državne granice uhvatili smo 28.641 osobu“, precizirao je on.\nStefanović je istakao da je Srbija dosadašnjim odnosom prema migrantima jasno pokazali da joj je stalo da se što humanije i solidarnije dođe do plana koji će omogućiti izbeglicama normalniji život.\nImajući u vidu višestruki porast izraženih namera za traženje azila u Srbiji, kako je objasnio Stefanović, Ministarstvo unutrašnjih poslova je u cilju unapređenja funkcionisanja sistema azila, pre svega iz bezbednosnih razloga i bojazni da se među tražiocima azila mogu naći pripadnici terorističkih grupa, otpočelo sa digitalnim daktiloskopiranjem tražilaca azila, izdavanjem potvrda o izraženoj nameri da lice traži azil u Srbiji i registracijom lica koja su smeštena u centrima za azil.\nStefanović je dodao da su i pojačane aktivnosti na ulaznim tačkama u Republiku Srbiju, pre svega na srpsko-makedonskoj granici, gde su angažovane dodatne policijske snage i oprema.\n„Na tom delu državne granice registrovan je najveći broj iregularnih prelazaka na ulazu u Srbiju, a veliku pomoć imamo i od kolega iz nemačke, austrijske i mađarske policije i zato im se ovom prilikom zahvaljujem“, rekao je on .\nPrema njegovim rečima, pojačane su i aktivnosti na državnoj granici sa Mađarskom koja predstavlja glavnu izlaznu tačku migranata sa teritorije Srbije.\n„Novonastala situacija problem je svih nas i samo zajednički možemo izbeći katastrofalne posledice, a ujedno sačuvati ljudsko dostojanstvo izbeglica, koji su se odlučili da napuste svoje domove u potrazi za mirom i bolji životom. Moramo biti solidarni, jer ovo nije problem jedne države, već čitave Evropske unije“, zaključio je Stefanović.


“Novosti”: Vučević i Brnabić kandidati za premijera! – Borba\n“Novosti”: Vučević i Brnabić kandidati za premijera!\nKako “Novosti” saznaju u vrhu SNS, predsednik te stranke Aleksandar Vučić kao mogućeg premijera razmatra i ministra poljoprivrede Branislava Nedimovića, ali su njegove šanse da u narednom mandatu upravlja Vladom, ipak, manje nego Brnabićevoj i Vučeviću.\nKao kandidat za prvog čoveka Vlade pominje se i ministar finansija Siniša Mali, ali izvesnije je da će on, kao Vučićev čovek od poverenja, ostati na poziciji koju trenutno obavlja, a koju lider SNS smatra jednom od ključnih u ostvarivanju planova koje je zacrtao.\nIako je Ana Brnabić na poziciju premijera došla kao nestranačka ličnost, uz veliku skepsu kod većine funkcionera naprednjaka, ona je u prethodne tri godine znatno ojačala svoju poziciju, a postala je i članica Predsedništva SNS. Vučić ne krije da ima veliko poverenje u Brnabićevu i o njoj uvek govori pohvalno. Osim što je pokazala privrženost Vučiću i njegovoj politici, Brnabićeva je poverenje presednika SNS “kupila” i držanjem u krizi izazvanoj epidemijom virusa korona, kao i tokom protesta dela opozicije.\nVučeviću u prilog ide to što je Vučić zadovoljan načinom na koji je on vodio Novi Sad, kao i to što je, poput premijerke, pokazao veliku odanost politici predsednika stranke i države. Njemu se već dugo “predviđa” uključivanje u politiku na nacionalnom nivou jer funkcija koju je obavljao prethodne četiri godine nije u skladu sa velikim uticajem koji ima u stranci. Zato, čak i da ne bude izabran za premijera, gotovo izvesno će biti deo Vlade.\nSamo je pitanje dana kada će Tači biti u Hagu


Država će nuditi investitorima olakšice, podsticaje i subvencije : Nadlanu.com\nDržava će nuditi investitorima olakšice, podsticaje i subvencije\nObjavljeno 9. mar 2014. / 17:09:42\nOn je u razgovoru sa privrednicima Rasinskog okruga u Regionalnoj privrednoj komori rekao da je važno i da lokalne smaouprave budu spremne i da se investitorima ponudi na tacni šta je to što one nude.\nHoćemo da do kraja leta završimo usvajanje 21 zakona, medju kojima su zakon o radu, privatizaciji, stečaju\ni naš ključni cilj je da u naredne dve godine imamo takvu ponudu da se veliki broj ljudi zaposli i da sve to bude realno i održivo, naglasio je Stefanović.\nGradonačelnik Kruševca Bratislav Gašić najavio je na istom skupu da će Kuper tajer u martu zaposliti novih 138 radnika, podsetivši da je nova gradska vlast zatekla samo 12 ari zemljišta koje bi mogla da ponudi investitorima.\n- Posle godinu i osam meseci, mi imamo preko 100 hektara zemljišta, a ove godine će početi i izgradnja autoputa Pojate - Preljina, rekao je Gašić.\nMi moramo biti poslovno orjentisani, smatra Stefanović i poručuje privrednicima da budu spremni jer će se šanse pružati.


Sportovi koji će najbolje očuvati vaše zdravlje\nInternacionalna studija, predvođena Univerzitetom u Sidneju otkrila je da vožnja bicikla, plivanje, aerobik i reketni sportovi imaju veće prednosti za zdravlje od fudbala i trčanja.\nČaša crnog vina podstiče cirkulaciju i dobra je za krvnu sliku, a jedno pivo poslije ručka poboljšava varenje, da li su to samo izgovori ili alkohol zaista djeluje u svim starosnim dobima?\nAko se pridržavamo one stare da u svemu treba imati mjeru, to se odnosi i na alkoholna pića, bez obzira na to da li je riječ o vinu, pivu ili nekom dugom žestokom piću.\nNa dalje liječenje u Bolnicu “Sveti Apostol Luka” upućeno je 17 pacijenata.\nDežura ekipa zabilježila 6 hitnih intervencija na terenu.\n130 g štaub šećera\n1 narandža (kora)\nNisu oduvijek bili popularni “smokey eyes” i ajlajner u mačkastom obliku. Otkrivamo kako su se nekada uljepšavale žene u Egiptu, dalekom Japanu i Americi…\nDa i ste se nekada zapitali kako se šminka menjala kroz vijekove, ali i kulture? Kako su se šminkale žene u Egiptu, kako u Japanu, a kako u Americi?\nAdolescenti ponekad praktikuju moderan, alternativan oblik ishrane kojim se isključuju određene grupe hrane, oponašajući svoje pop idole. Dakle, može da postoji nedostatak određenih nutrijenata kod djece i adolescenata, a koji su veoma potrebni za njihov razvoj. U ishrani koja u potpunosti isključuje meso, mliječne proizvode i jaja (kod vegana) može da se razvije nedostatak vitamina B12, koji između ostalog doprinosi funkcionisanju nervnog i imunološkog sistema.


Samo u BiH: Utajivaču poreza državni posao od 10 miliona maraka - Klix.ba\nBiH Samo u BiH: Utajivaču poreza državni posao od 10 miliona maraka\nSamo u BiH: Utajivaču poreza državni posao od 10 miliona maraka\n14.11.2014. u 13:44\nVlada RS Mrkonjić Grad Porezna uprava RS\nNakon što je Poreska uprava RS prošle godine za 2.247.841 KM kupila zgradu u Doboju od kompanije MG MIND iz Mrkonjić Grada, koja je utajom poreza oštetila RS za više miliona maraka, Vlada RS je odlučila istoj firmi dati posao od gotovo 10 miliona maraka.\nVlada RS je ove godine potpisala dva ugovora sa ovom kompanijom, u okviru projekta hitne pomoći i zaštite od poplava, koji se finansira iz kredita Evropske investicione banke u iznosu od 55 miliona eura (faza 1) i 19 miliona eura (faza 2).\nPrvi ugovor sa MG MIND-om potpisan je 16. juna ove godine, a podrazumijevao je nadogradnju i čišćenje kanala u Bosanskoj Dubici za šest projekata i vrijedan je 3.053.655,48 eura.\nDrugi ugovor potpisan je istog dana i odnosi se na čišćenje glavnih lateralnih kanala i popravak drvenog mosta u Srpcu i Bosanskom Brodu. Vrijednost ovih radova je 1.896.521,53 eura, što znači da je MG MIND na dva posla zaradio 4.950.177,01 eura, što je najveći iznos koji je dobio neki izvođač radova u ovom projektu.\nMD MIND je, prema presudama Suda BiH, oprao ukupno šest miliona maraka preko dvije firme. U presudi iz aprila 2011. godine navodi se da je ova firma u periodu od juna do septembra 2005. godine fiktivno prodala Metaloradu iz Brčkog robu u vrijednosti 5,6 miliona maraka i tako izbjegla plaćanje više od 800.000 maraka poreza. Vlasnici Metalorada Alan Kamberović i Haska Klopić osuđeni su na po tri i po godine zatvora zbog pranja novca, dok osnivač i direktor MG MIND-a Mladen Milanović nikada nije odgovarao za utaju poreza.\nOva mrkonjićka ekspozitura za pranje novca jedna je od 218 firmi koje se spominju u presudi Vujadinu i Aleksandru Savanoviću. U novembru 2008. godine jedan je osuđen na dvije godine i četiri mjeseca, a drugi na pet mjeseci zatvora zbog pranja novca preko banjalučke kompanije Krajina Co. U presudi se navodi da je MG MIND 2003. godine sa Krajina Co ostvario nezakonit promet robe u vrijednosti od 370.000 KM, ali tada nije naveden iznos utajenog poreza.\nPotpredsjednik PDP-a Branislav Borenović je na današnjoj konferenciji za novinare dostavio medijima dokumente u kojima se vide svi troškovi tekućeg i investicionog održavanja vodoprivrednih objekata u RS u periodu od 2010. do 2014. godine, ali nije pomenuo da je najveći dio finansijskog kolača dobio upravo MG MING.


VD predsednice dr Vjosa Osmani potpisala sporazum sa USAID-om - Novosti i Događanja - Predsednica Republike Kosovo - DR VJOSA OSMANI - SADRIU\nVD predsednice dr Vjosa Osmani potpisala sporazum sa USAID-om\nGrant od 33 miliona dolara za Kosovo za razvojne ciljeve od Sjedinjenih Američkih Država\nVD predsednice Vjosa Omsani-Sadriu potpisala je danas Sporazum o grantu za razvojne ciljeve sa Sjedinjenim Američkim Državama. Potpisivanjem ovog sporazuma Republika Kosovo dobija 33 miliona dolara od USAID-a.\nOvaj sporazum povezan je sa razvojnim ciljevima USAID-a za narednih pet godina. Njime se teži boljoj usluzi građanima od strane odgovornih i efikasnih institucija upravljanja, kao i povećanje mogućnosti za sveobuhvatnim demokratskim i ekonomskim učešćem.\nPrvi razvojni cilj je usredsređen na nadzor institucija od strane građana i civilnog društva, dok drugi prihvata širi pristup prema demokratskom učešću. Njime se teži poboljšanju i saradnji između građana, civilnog društva, firmi i javnog sektora, kako bi lokalne zajednice bile u povoljnijoj poziciji da tretiraju razvojne izazove Kosova. VD predsednice Osmani se zahvalila američkom narodu na konstantnoj podršci građanima Republike Kosovo.\n„Konstantno ulaganje SAD-a preko raznih projekata je potvrda stalne posvećenosti američke Vlade i naroda povećanju blagostanja i opšteg socijalnog i ekonomskog razvoja Republike Kosovo i njegovih građana“, istakla je v.d. predsednice Osmani. Ona je visoko ocenila rad USAID-a, istakla je da je ova pomoć usredređena na povećanje odgovornosti donosioca odluka i institucija, kao i na generisanje demokratskih i ekonomskih mogućnosti za sve građane.


Press Online :: Društvo :: Trudnice će ubuduće imati posebne knjižice\nTrudnice će ubuduće imati posebne knjižice\nU Srbiji će od sledeće nedelje biti uveden nov dokument za trudnice u kojem će biti upisivani svi podaci iz državnih i privatnih lekarskih ordinacija.\nKako navode "Novosti", u pitanju je takozvana Knjižica za trudnice, u kojoj će na 32 strane biti vođena kompletna medicinska dokumentacija o aktuelnoj i prethodnim trudnoćama, što znači da će se upisivati svaki pregled i analiza, kao i terapija s potpisom i faksimilom lekara.\nKnjižica za trudnice biće obavezan dokument i trudnica bi uvek trebalo da je ima uz sebe.\nU pitanju je pilot-projekat, a za početak je odštampano 12.000 knjižica, koje će se do kraja sledeće nedelje naći u porodilištima.\nDirektor Kliničkog centra Kragujevca Predrag Sazdanović, koji je i nosilac ovog projekta, kazao je za list da su spremni da nakon promocije 18. decembra, uvedu knjižice za trudnice u tom centru i opštim bolnicama na teritoriji šest okruga u tom delu Srbije.


Sajam poslova i praksi za mlade inžinjere - Dan u Beogradu\nNaslovna » Izlasci » Sajmovi » Sajam poslova i praksi za mlade inženjere – Job Fair 2017\nKatarina Tomović 5. novembar 2017. Sajmovi Postavite komentar\nCilj ove manifestacije je smanjenje nezaposlenosti među mladima i sprečavanje odliva stručnog kadra.\n„Job Fair‟ predstavlja vezu između studenata, kompanija i obrazovnog sistema u Srbiji. Studenti i diplomci će imati priliku da se neposredno upoznaju sa kompanijama iz tehničko-tehnoloških i prirodno-matematičkih oblasti. Na taj način moći će da steknu uvid u potražnju tržišta, ali i da saznaju koja se znanja trenutno najviše traže na tržištu rada.\nRadionice, seminari, tribine\nPosetioci će moći besplatno da prisustvuju mnogobrojnim tribinama koje će držati stručnjaci i predstavnici kompanija. Tu je i radionica „Razgovor za posao“ u kojoj će prisutni biti u prilici da ovladaju ,,cakama“ dobrog intervjua. Dok je seminar profesionalnih veština „Level Up — Podigni nivo svojih veština“ nešto što će upotpuniti i zaokružiti znanja stečena na sajmu.\nSvi zainteresovani mogu ostaviti svoj CV i tako aplicirati za posao ili praksu u nekoj od 46 kompanija učesnica koje će se predstaviti na ovogodišnjem sajmu.\nNovina koja je uvedena ove godine jeste interaktivna radionica „Case Study“. U njoj će učesnici rešavati problem koji zadaje kompanija u realnom vremenu. (danubeogradu.rs; Katarina Tomović)\nTagoviizlasci job fair job fair 2017 prirodno-matematički fakultet sajam poslova i stručnih praksi sajam praksi sajam zapođljavanja sajmovi tehničko-tehnološki fakultet\nPrethodni Poznat raspored bendova za prvi Festov Demo Fest\nSledeći SC: Ansambl Crvene armije Aleksandrov


Beograd arhiva vesti 09.04.2019 - Naslovi.net\nRadovi na Trgu republike obavljaju se po planu, ali ako agresivna manjina nastavi da ometa radnike, moguće je da će doći do kašnjenja za koje Grad Beograd ne može biti odgovoran, rekao je zamenik gradonačelnika Beograda Goran Vesić. Gostujući na… »\nGrad Beograd će do kraja sledeće nedelje raspisati konkurs za rekonstrukciju osam skverova, najavio je zamenik gradonačelnika Goran Vesić gostujući u današnjem izdanju Beogradske hronike. „Jedan od njih je skver na uglu Cara Nikolaja i Mileševske… »\nTokom radova na Karađorđevoj ulici, radnici su juče u popodnevnim časovima pronašli bombu pored nosećeg stuba Brankovog mosta. Policija je obezbedila teren, a ubrzo je nadležna služba uklonila bombu. Radnici su radeći na rekonstrukciji dela… »\n09.04.2019 Beograd, izvori


Makedonija, formiranje vlade pod velom tajne\nRTV\t27.01.2017 13:48\nPregovori o formiranju nove makedonski vlade između VMRO-DPMNE, bivšeg premijera Nikole Gruevskog i albanske patije Demokratske unije za integacije (DUI) Ali Ahmetija su, tri dana do isteka roka, obavijeni velom tajne. "Sputnjik" prenosi da Gruevski sutra objavljuje sastav. Ukoliko DUI formira vladu sa VMRO, na ulice izlazi preko 50 hiljada Albanaca, tvdre mediji u Tirani.\nI dok se u Skoplju i šire spekuliše da će Gruevski sutra sopštiti da li ima parlamentarnu većinu, pojedini mediji, međutim, tvrde da je DUI nejedinstvena po pitanju koalicije sa liderom VMRO-DPMNE.\nPortal TV Nove preneo je da će DUI sutra saopštiti da li će nastaviti koaliciju sa VMRO. Ta TV, pozivajući se na svoje izvore u DUI, navodi da se očekuje da će stranka ostati pri ranijem stavu da Ahmeti ne treba da formira koaliciju Gruevskim.\nGradonačelnik Gostivara i potpredsednik DUI Nevzat Bejta kaže da nije sreo ni jednog Albanaca koji želi koaliciju DUI i VMRO.\nRok da Gruevski saopšti da li ima parlamentarnu većinu, što je neophodno za formiranje vlade, ističe 29. januara.\nBeogradska redakcija ruske agencije Sputnjik prenosi, pozivajući se na svoje izvore, da Gruevski namerava sutra da objavi novi sastav vlade.\nNavodi i da će koalicija VMRO-DPMNE, koju čine i predstavnici Demokratske partije Srba, biti formirana sa najvećom albanskom strankom DUI , a priključiće im se i albanska stranka DPK.\nNapominje se i da je VMRO, koja je osvojila 51 mandat u parlamentu, prihvatila deo zahteva albanskih stranaka o većoj samostalnosti finansiranja opština sa većinskih albanskim stanovništvom.\nVanredni parlamentarni izbori, koji su u Makedoniji održani 11. decembra trebalo je da izvuku zemlju iz gotovo jedno i po godišnje političke krize. Međutim, nijedna od dve vodeće stranke nije osvojila neophodnu parlamentarnu većinu.\nNajviše mandata je osvojila VMRO - 51, dok je opoziciona SDSM Zorana Zaeva osvojila 49 mandata.\nI dalje je nejasno šta će biti sa zahtevom Albanaca da se albanski jezik tretira ravnopravno sa makedonskim, što je deo njihove političke platforme za formiranje vlade, na šta Gruevski i VMRO nikako ne pristaju.\nTakođe, platforma albanskih stranaka predviđa reviziju Ohridskog sporazuma.\nS druge strane mediji u Tirani tvrde da će, ukoliko DUI formira vladu sa VMRO, na ulice izaći preko 50 hiljada Albanaca, te da će masovnim protestima u Skoplju i Tetovu blokirati zgrade parlamenta, vlade i sedišta DUI.\nTakve najave situaciju u Makedoniji, tri dana do isteka roka u kome bi VMRO trebalo da saopšti da li može da formira vladu, situaciju u toj zemlji čini posebno napetom.\nAlbanski mediji u Tirani tvrde i da, ako do tih protesta dođe, oni će, kako se navodi, trajati do lokalnih izbora, koji treba da budu održani u aprilu.\nU redovima albanskih stranaka u Makedoniji, pokretu Besa pokret LR-DPA i NDP se veruje da će na tim izborima oni preuzeti kontrolu nad više od 70 odsto albanskih opština, što će biti dodatni razlog za raspad Ahmetijeve DUI , koja je već punih 14 godina partner u makedonskoj vlasti.


► Nedimović: Krediti za poljoprivrednike od ponedeljka, novac za đubrivo od\n"Mi prvi put ove godine ne tražimo račune za đubrivo, nego ćemo svakom poljoprivrednom proizvođaču isplatiti 4.000 dinara po hektaru. Za svakog poljoprivrednog proizvođača to kreće od 22. marta, a krediti kreću od prekosutra", naveo je Nedimović gostujući na RTS.\nPrema njegovim rečima, svako poljoprivredno gazdinstvo u Srbiji može da koristi subvencionisane kredite.\n"To znači smanjivanje kamate koja je kod banaka 7-8 odsto, na jedan odsto za lica mlađa od 40 godina, a tri odsto za ostale kategorije", naveo je ministar.\nPrema njegovim navodima, količina novca koju poljoprivrednik može da dobije od države je od 300 do 5.500 evra, u zavisnosti od visine kredita.\n"Što se tiče pomoći koju država daje, mi ćemo kroz naše podrške subvencionisanja poljoprivrede ugraditi tu opremu koja može pomoći poljoprivrednim proizvođačima", rekao je ministar.\nNedimović je naveo i da digitalizacija sprečava rasipanje materijala kod navodnjavanja, korišćenja đubriva i semenskog materijala, i dodao da je zbog toga koncept digitalizacije jedan od osnovnih pravaca vlade Srbije.\nDigitalizacija je neophodna za budućnost, jer primena najsavremenije tehnologije pojeftinjuje poljoprivrednu proizvodnju, rekao je Nedimović za RTS i najavio da će premijerka Ana Brnabić u Krivaji kod Bačke Topole u utorak otvoriti prvu digitalnu farmu u Srbiji i regionu na kojoj će ljudi moći da vide i nauče kako to funkcioniše.\nNedostatak vlage u zemljištu, što je neobično za ovo doba godine, ugrožava i usporava rast ozimih kultura koje su na širem području Prokuplja zasejane na 2.800 hektara, rekao je danas...


Najstarije zagađenje u Evropi je bilo na – Balkanu! - Domino Magazin\nNaslovna Život Gradski život Najstarije zagađenje u Evropi je bilo na – Balkanu!\nNajstarije zagađenje u Evropi je bilo na – Balkanu!\n3600. godine pre nove ere ljudi su na Balkanskom poluostrvu dostiglu veliku prekretnicu: njihovo rudarstvo i metalurgija su izazvali toliko zagađenje da ga možemo detektovati i danas, piše Phys.org.\nNovo istraživanje otkrilo je da su rudarstvo i metalurgija na Balkanskom poluostrvu predstavljali početak bronzanog doba u celom regionu, kao i “rođenje metalurgije” u Evropi.\nU istoj ravni razvitka bila je Sumerska civilizacija u Mesopotamiji dok je Britanija još uvek bila u kamenom dobu.\nDakle, tada još uvek nisu bile izgrađene prve piramide Egipta, odnosno one su izgrađene tek hiljadu godina kasnije.\nPhys.org piše da se o bronzanom dobu na Balkanu već dosta znalo na osnovu arheoloških iskopina, različitog oružja i oruđa, ali da smo sada u mogućnosti da saznamo više o tom vremenu zahvaljujući tragovima zagađenja koje su ostavili iza sebe.\nProces dobijanja gvožđa oslobađao je mikroskopske čestice olova u atmosferu, koje su zatim vetrovi raznosili na velike udaljenosti, sve dok ne bi pale na zemlju. Na osnovu određenih hemijskih analiza moguće je doći do saznanja o drevnim zagađenjima.\nSmatra se da je prvo takvo zagađenje nastalo upravo na teritoriji današnje Srbije.\nA kako se sve dešavalo 3.600 godine pre nove ere to predstavlja najstarije poznato zagađenje životne sredine na planeti.\nU zapadnoj Evropi je taj nivo metalurškog razvoja dostignut tek blizu 1000 godina kasnije.\nPrethodni članakZaboravite Hrvatsku i posetite “pravi” Balkan\nSledeći članakEwan McGregor u filmu Christopher Robin